qundao/data-zh-poetry huggingface dataset:
好事近·春雨鸣巷，饮罢夜归石花林，时杂花满院，着雨更幽
作者：杨圻
朝代：清
体裁：词

深巷醉扶归，林上湿云如幄。踏过小山春雨，到杏花院落。隔花炙火熨红窗，翠袖耐寒薄。今夜江城诗思，在薰香池阁。
好事近·梅花
作者：杨圻
朝代：清
体裁：词

月照水涓涓，枝上几堆残雪。如此溪山来去，无幽人踪迹。清宵愁伴鹤无眠，步尽翠苔湿。又恐那人知道，怨江南江北。
好事近·江行舟中寄妇霞客
作者：杨圻
朝代：清
体裁：词

客里不知愁，过了元宵时节。料得绿梅如豆，伴晚妆灯侧。昨宵雪后看江山，天地满明月。太白楼前经过，似有人吹笛。
好事近·江雪
作者：杨圻
朝代：清
体裁：词

江暗月光明，林表数峰高雪。且去村中沽酒，赏今宵风色。黄昏扶醉上归船，摇动一江月。几片滩前芦叶，做萧萧声息。
好事近·海岛楼居晓妆词和内
作者：杨圻
朝代：清
体裁：词

烟海荡春空，几点疏星残月。正是玉人梦醒，催起来时节。安排妆镜绣帘间，帘捲散云发。楼外海山深处，飞一轮红日。
好事近·雨夜看海棠
作者：杨圻
朝代：清
体裁：词

点滴湿黄昏，暗里小池吹皱。雨打一庭花气，正烧灯时候。夜深犹自照雕栏，碎影倚红袖。自笑惜花人老，但花儿依旧。
好事近·黄莺
作者：杨圻
朝代：清
体裁：词

寂寂对黄昏，一树海棠如雪。十二雕窗都闭，道玉人眠熟。五更惊起却移枝，花影乱残月。马上春寒万里，正关山风急。
如梦令 其一 戊申季冬，冒风雪浮家南渡，星洲气候温和，花木如春夏，家居山中，遂疑世外。杂兴二阕，记家室清暇之乐
作者：杨圻
朝代：清
体裁：词

帘外一阶花静。帘里一炉香烬。午睡觉来时，烈日烘烘深径。苏醒。苏醒。玉腕双抬撩鬓。
如梦令 其二 戊申季冬，冒风雪浮家南渡，星洲气候温和，花木如春夏，家居山中，遂疑世外。杂兴二阕，记家室清暇之乐
作者：杨圻
朝代：清
体裁：词

一片清凉池馆。更把湘帘低捲。新浴嫩晴时，红藕绿杨凉满。天晚。天晚。月上小桥人散。
如梦曲
作者：杨圻
朝代：清
体裁：古风

蒲萄红酒斟千觞，劝君且莫悲他乡。醉里不知欢是梦，回头江海春茫茫。碧霄烟露黄昏花，月上巴黎照妾家。丛台万炬回香车，玲珑为我弹披霞。翠羽明珰舞清月，星云灿灿流光华。情高意真动春色，红壁峨峨金釭斜。战鼓悲笳哀黄竹，频年浩荡从军曲。忽看烟水问迷楼，已报莺花锁金谷。明眸皓齿为谁容，海草江蓠伤心绿。阆苑仙山八骏飞，青娥挥泪王孙衣。珠帘玉砌繁华歇，水殿云房弦索稀。桃花流水依然在，只是当时津渡非。人生行乐须及早，太平时节人年少。物换星移几度春，君将中岁我将老。良辰美景年年多，骑鹤扬州欢奈何。莫做秦人笑渔父，君不见洛阳秋月卧铜驼。
孟夏即事
作者：杨圻
朝代：清
体裁：七言律诗

十年离乱身还健，八口江湖计自宽。醉后云山思越绝，春来草木忆长安。出关月落闻鸡起，入塞河流立马看。洞口无人问消息，不知晋代有衣冠。
季玉妹病甚余欲归不得小男代余南返视病二月七日大风雨中送之航海百忧纷集·其一
作者：杨圻
朝代：清
体裁：七言绝句

天边愁共乱山起，海上人随一雁回。故国无家惟骨肉，愿君早去早归来。
季玉妹病甚余欲归不得小男代余南返视病二月七日大风雨中送之航海百忧纷集·其二
作者：杨圻
朝代：清
体裁：七言绝句

堤边杨柳万千缕，江上流莺三两声。此去故乡正寒食，香花时节最心惊。
孤山楼外楼小酌看雨
作者：杨圻
朝代：清
体裁：七言绝句

水色山光云模糊，我来适与风雨俱。橹声暝踏西泠去，出得荷花便入湖。
定夷归京同人饯之于酒楼时同客南昌军幕庚申除夕也
作者：杨圻
朝代：清
体裁：五言律诗

送子还京邑，嗟余感物华。况当残雪夜，共忆故园花。今夕同为客，何人不忆家。相看惊老大，不敢唤琵琶。
定武将军即席
作者：杨圻
朝代：清
体裁：五言律诗

万户歌生佛，千营唱大刀。徐州王节度，对客看挥毫。月出军声静，江寒酒价高。安居天下息，不在奏金铙。
客去
作者：杨圻
朝代：清
体裁：五言律诗

客去主不问，呼僮但扫花。竹房深见鹤，松栅晚蟠蛇。灭烛月相照，关门山在家。细君知我意，重复进新茶。
客来煎茶著棋竟日
作者：杨圻
朝代：清
体裁：五言绝句

溪里安茶灶，竹间摊棋局。不见著棋人，茶烟迷乱绿。
客至戏赠
作者：杨圻
朝代：清
体裁：五言律诗

看竹傲然入，呼僮且闭关。不教狂客去，难得主人閒。洗砚雨吹水，捲帘花满山。相逢须啸咏，一为破愁颜。
客食鱼而美次日复来更令为之
作者：杨圻
朝代：清
体裁：五言律诗

客至妻入厨，呼儿作钓徒。山厨闻笑语，茅屋响杯壶。花露都清切，松风似有无。酒酣岚照寂，相与说江湖。
家居
作者：杨圻
朝代：清
体裁：五言律诗

鸡犬故乡好，幽居别二年。功名非自误，忠厚但妻怜。春雨花满屋，湖天酒上船。何须商出处，且数杖头钱。
宽上人赠宝岩杨梅
作者：杨圻
朝代：清
体裁：古风

出郭三四里，林闾依翠巘。水木自明瑟，新蝉鸣以远。经尽云树村，豁然水田岸。路尽闻泉声，探幽来法苑。潭影见夕岚，幽照出以返。林间杨梅熟，兹峰有名产。山僧出林迟，采摘筐筥满。云味胜荔枝，可医诗病懒。先人嗜家果，羊枣敢自款。归来荐寝几，焚香青山晚。
宿兴安茶镇
作者：杨圻
朝代：清
体裁：五言律诗

夕凉僮仆睡，我独梦难成。樵语下红叶，月明闻水声。万山围地尽，一雁断人行。客思秋来急，苍茫百感生。
宿北门峡人马皆困留一日
作者：杨圻
朝代：清
体裁：五言律诗

杳杳北门峡，崎岖万木丛。早星灯下白，落日酒边红。茅店青山里，飞泉明月中。怀柔不在险，得失笑英雄。
宿匡山
作者：杨圻
朝代：清
体裁：古风

绝顶见灯火，山房万壑连。独行暮雪里，处处鸣寒泉。俯瞰海生日，仰从云上天。归来衣袖湿，一宿斗牛边。
宿匡庐雪夜霁登绝顶观日出云海中
作者：杨圻
朝代：清
体裁：五言律诗

把烛幽僧起，松房枕席清。夜中初日出，天半一峰明。性定钟无尽，心虚雪有声。纱窗见百里，岭上有人耕。
宿封邱县
作者：杨圻
朝代：清
体裁：五言律诗

短烛驿楼深，清宵喜独斟。大都游子惯，不解异乡心。夜月河声壮，秋天岳气阴。故关归梦远，琴剑怅萧森。
宿巫来人野舍夜雨
作者：杨圻
朝代：清
体裁：五言绝句

我爱番人家，醉后清眠足。雷雨到天明，屋后一峰绿。
宿徐州有怀
作者：杨圻
朝代：清

春日喜行役，长途不计程。行人依落日，飞鸟出空营。久矣开天事，凄然郭李名。经过眠不得，夜半听鸡声。
宿徐州有怀
作者：杨圻
朝代：清
体裁：五言律诗

春日喜行役，长途不计程。行人依落日，飞鸟出空营。久矣开天事，悽然郭李名。经过眠不得，夜半听鸡声。
宿江阁寄内
作者：杨圻
朝代：清
体裁：五言律诗

风动众星急，江城独宿眠。宁辞为客久，应动所亲怜。诗酒今无地，干戈共一天。镜中青鬓美，惭愧说归田。
宿牯牛岭早起看山其西有神龙宫瀑布甚大距佛手崖吕仙洞二里
作者：杨圻
朝代：清
体裁：七言律诗

危崖石屋涧淙淙，绝壁飞流隔岭舂。夜半披衣入云海，忽看日出香炉峰。山中灵物龙为雨，洞口仙家鹿养茸。为计诛茅眠不得，静听高雪落幽松。
宿石泉县山寺留斋
作者：杨圻
朝代：清
体裁：五言律诗

肃客入翠微，禅房带月辉。灶烟生草屋，灯火见松扉。烧雪薪犹湿，烹霜菜更肥。一盂菰米饭，涉念世人饥。
宿秦淮水楼
作者：杨圻
朝代：清
体裁：五言律诗

酒香千舫密，夜色畅清阴。细雨春灯乱，江花别宴深。疮痍犹满目，烟月太伤心。不忍繁华歇，空楼感昔今。
宿馆陶闻雁
作者：杨圻
朝代：清
体裁：七言绝句

秋来更倍思亲念，正读家书过远鸿。天末有人归未得，一时回首月明中。
寄傅宜生将军·其一
作者：杨圻
朝代：清
体裁：七言绝句

汉军胡虏尽皆惊，破竹今闻第一声。忧喜不形功不伐，静如处女是心兵。
寄傅宜生将军·其三
作者：杨圻
朝代：清
体裁：七言绝句

汉唐上将筹边策，不是屯田便筑城。三箭天山谁比似，及今眼见傅宜生。
寄傅宜生将军·其二
作者：杨圻
朝代：清
体裁：七言绝句

将军信宿树千秋，滴博频婆次第收。天下才人齐下笔，书君姓字可忘忧。
寄傅宜生将军·其四
作者：杨圻
朝代：清
体裁：七言绝句

似闻穷寇意难平，轻敌由来戒胜兵。诸葛出师无壮语，一生谨慎太聪明。
寄内弟李斐君同年广州·其一
作者：杨圻
朝代：清
体裁：五言律诗

纬象三台静，旌旗五岭春。九州皆铸错，一客独迷津。天下非无马，中原大有人。何当卷云水，伸脚踏星辰。
寄内弟李斐君同年广州·其二
作者：杨圻
朝代：清
体裁：五言律诗

舟楫谁相济，风尘祇独过。可怜天下事，已负少年何。明月随人惯，青山阅世多。苍然念招隐，不复惜蹉跎。
寄友人京师
作者：杨圻
朝代：清
体裁：五言律诗

读书青山下，无乃拙谋生。醉眼星辰静，秋眠枕席清。中年添酒癖，衰世爱诗名。雨雪中原暗，胡为滞上京。
寄友人辽东
作者：杨圻
朝代：清
体裁：五言律诗

莽莽山海关，驱车冰雪间。气雄吞落日，骨瘦似秋山。世乱人皆贵，才难尔独閒。江东多父老，衣锦莫轻还。
寄子威长沙
作者：杨圻
朝代：清
体裁：五言律诗

月满潮来夜，三湘接大荒。可怜辽海客，一别洞庭霜。上马关山气，披衣粉黛香。亦知玄鬓改，无计是清狂。
寄康安巴山
作者：杨圻
朝代：清
体裁：七言绝句

毒热云安病岂支，清秋夔府总宜诗。却怜踪迹违心意，一片閒云入蜀迟。
寄李二湘水·其一
作者：杨圻
朝代：清
体裁：五言律诗

故人荆楚隔，佳节寄书来。薄宦非长策，平居有大哀。江山惟落日，云雨独荒台。便欲从渔父，投诗湘水隈。
寄李二湘水·其二
作者：杨圻
朝代：清
体裁：五言律诗

兹土非吾愿，嗟乎郭橐驼。还家逋债少，去国故人多。行色伤春远，诗名奈乱何。落花满天地，斗酒一消磨。
寄李生汉中
作者：杨圻
朝代：清
体裁：七言律诗

家在南山深处住，一琴一鹤送君回。褒城雨过风烟捲，斜谷云深人马来。远路春归蓟北树，故宫花发柏梁台。高楼独上王孙去，栏外江流去不回。
寄秦中故人
作者：杨圻
朝代：清
体裁：五言律诗

山水清秋急，秦州摇落间。边楼两行雁，夜雨万重山。岁晚衣裳近，官微笔墨閒。心随峰上月，彻夜照重关。
寄胡藻斌画牛诗·其一
作者：杨圻
朝代：清
体裁：七言绝句

畴昔饭牛歌未歇，于今牛角挂书间。何时紫气从东来，与尔相逢函谷关。
寄胡藻斌画牛诗·其二
作者：杨圻
朝代：清
体裁：七言绝句

披图且忆故乡情，万顷江田叱犊声。收拾芒鞋与蓑笠，海山伴我好躬耕。
寒夜
作者：杨圻
朝代：清
体裁：七言绝句

童子开门云水隈，一溪风雪点灯来。醉扪北斗酌江海，不共人间把酒杯。
寒夜作家书时奉军南下苏常齐军溃掠江南再乱寄妇霞客·其一
作者：杨圻
朝代：清
体裁：五言律诗

再报江南乱，家书未忍看。思乡春夜短，别主寸心难。日出雪亦霁，天明山更寒。故园甲兵满，两莫问平安。
寒夜作家书时奉军南下苏常齐军溃掠江南再乱寄妇霞客·其二
作者：杨圻
朝代：清
体裁：五言律诗

送尽千人别，悽然忆故园。共怜逢丧乱，寄语倍温存。将老夫妻贱，长贫儿女婚。异乡风雪夜，下笔太消魂。
寒衣曲二首·其一
作者：杨圻
朝代：清
体裁：古风

自从边尘生，家家制寒衣。贫输黄棉袄，富赠羔羊皮。早闻塞上寒，九月严霜霏。远念从军苦，况此战斗期。战斗已忘身，忍令冻肤肌。能使筋骨煖，自忘气力疲。战士在云中，江海免流离。此岂一隅事，一子当全棋。平时高官难，此时当贵机。男儿重名利，此外复何希。壮士听我言，急起勿失机。披衣开步走，提刀去如飞。
寒衣曲二首·其二
作者：杨圻
朝代：清
体裁：古风

男子买布帛，妇女裁衣裳。千金与万金，千箱复万箱。远寄塞上军，夜继灯烛光。针线密密缝，絮棉多多装。想像下刀尺，肥瘦与短长。所怜壮士身，赠之禦风霜。所求壮士心，努力事戎行。温饱忠义生，气暖血不凉。一人杀一雠，不负三年粮。一日杀一雠，计贼何能当。何况得军功，富贵逼人亡。春来脱衣时，衣锦还家乡。金鞭敲马镫，壮士意飞扬。
寒食之夕春煦来话别且索诗赋二绝时梨花掩月春雨犹微
作者：杨圻
朝代：清
体裁：七言绝句

洛阳亲友本无多，寄托雄愁但醉歌。别有销魂销不得，与君搔首看黄河。
寒食湖上春望
作者：杨圻
朝代：清
体裁：五言律诗

陌头朝雨足，鸣棹出西城。寒食花木发，春山烟日清。五湖新涨色，万户早莺声。何必浮家去，无人识姓名。
对梅忆石花林池馆
作者：杨圻
朝代：清
体裁：五言律诗

夜坐幽怀动，春游忆北池。小园无俗客，细雨得清诗。燃烛照冰雪，折来林上枝。十年江海客，万里最相思。
寺楼春望·其一
作者：杨圻
朝代：清
体裁：五言律诗

日午牡丹热，禅房春色繁。客心犹溅泪，天气正销魂。佳节过寒食，游人开废园。春深更日暮，花鸟共无言。
寺楼春望·其二
作者：杨圻
朝代：清
体裁：五言律诗

不觉芳菲歇，登临百感繁。鼓鼙连郡国，花鸟满江村。人意随山乱，春云入海昏。轻阴千万里，尽日暗中原。
寺楼望孝陵
作者：杨圻
朝代：清
体裁：五言律诗

独上南朝寺，高城瞰后园。秋山何处尽，禅理欲无言。形势馀图画，渔樵有子孙。过江英气在，举酒看中原。
寻东林古址人无知者
作者：杨圻
朝代：清
体裁：五言绝句

山晚客心急，我心似云閒。远公寻不得，虎迹满春山。
寿伽禅老人七十
作者：杨圻
朝代：清
体裁：古风

仙李蟠贞姿，含光粹金石。世乱绮季尊，乡里慕高节。长抱肉骨心，活人有仁术。杏林雨露多，春色随笠屐。彩笔师造化，天机或一泄。没骨法崇嗣，夙世契摩诘。与君共林间，巾车缅夙昔。散发搜清淡，秋山满画壁。高情动风月，往时固幽逸。六合忽板荡，万里走霜雪。塞向戎马间，幽人居贞吉。鹅溪绢长新，丹砂井自汲。佳儿瑚琏器，抗志追轼辙。养志笃孝悌，继绪尚清德。嗟我涉波涛，南溟去一息。岂不思江南，欲济鲜舟楫。何当面场圃，鸡黍共晨夕。为吟将进酒，檐星照南极。
寿孙师郑
作者：杨圻
朝代：清
体裁：古风

吾邑三百年，五擢南枝首。康乾全盛朝，王萧并耆耇。景庙辟四门，陆孙同结绶。弱冠诵君文，追踪心不苟。我年二十七，学步亦岂偶。三人称同时，陆君委畎亩。海田再见绿，与君交独久。明堂生蓬蒿，天下一袖手。我欲拔长剑，有鬼掣我肘。君独本经术，拨乱闭户牖。读经救大狂，其声作狮吼。人生贵及物，已足活群有。我以君为师，君亦视我友。古哀绣其魂，清论海在口。常造诗史阁，朗咏杂以酒。诗狂所不吓，酒美强亦受。惟君近妇人，则我笑而走。近年我从军，宛洛纷尘垢。自惭三吴儿，况居二陆后。爱闻吹角声，入诗清可扣。童心犹未尽，人或呼我叟。如龙如凤姿，风华渐老丑。常恐素心人，欲以责不朽。平生浩荡心，此时尚否否。感君惠佳篇，高情动韦柳。长歌向莽苍，哀音接刁斗。烟尘塞八表，琴樽犹有耦。书生福不浅，得天吾侪厚。啬翁七十一，野王四十九。约翁五十八，鼎足龙虎狗。江淮老桂多，同时三枝寿。
寿遐庵·其一
作者：杨圻
朝代：清
体裁：七言绝句

天马行空三语掾，奇才倒屣尚书贤。为郎同舍开元末，犹忆宗之玉树年。
寿遐庵·其三
作者：杨圻
朝代：清
体裁：七言绝句

黄图六合遵同轨，虑始萧规缔远谟。榷算舟车论盐铁，至今平准率前模。
寿遐庵·其二
作者：杨圻
朝代：清
体裁：七言绝句

石林燕语衍吾宗，郡望吴兴德泽重。岭表湘江分一脉，清芬绵邈到弘农。
寿遐庵·其四
作者：杨圻
朝代：清
体裁：七言绝句

偃仰清神乔梓同，幼舆丘壑喜重逢。此时同作岁寒友，要画梅花伴画松。
将赴南溟迟徊不果家居有感
作者：杨圻
朝代：清
体裁：五言律诗

疏懒非时器，艰难作客年。夕阳残雪树，春水大江船。远路孱妻侧，雄心老母前。眼中芳草绿，渐渐入胡天。
小姑山本作小孤山与彭浪矶对峙
作者：杨圻
朝代：清
体裁：七言绝句

黛影临流点碧空，过江人物话艟艨。彭郎居处今谁共，枉把新诗夺战功。
小马
作者：杨圻
朝代：清
体裁：五言律诗

逆风见神骏，虽小具雄思。借问谁家物，长安轻薄儿。失身多在早，择主岂为迟。大用今无地，成功非此时。
少年游
作者：杨圻
朝代：清
体裁：词

桂花香外嫩凉生。池上碧烟横。玉露零零，彩云澹澹，曲院夜吹笙。玉阶无语珠帘捲，水际月华明。无奈三更，可堪万里，寂寞共秋清。
少白招饮孤山放鹤亭看梅是日有雨雪
作者：杨圻
朝代：清
体裁：五言律诗

空谷传寒响，翠禽相向呼。梅花如豆小，细雨湿幽湖。放棹孤山侧，风前醉一壶。静中听水雪，临影见清癯。
尚湖春日观竞渡日暮偕霞客乘小艇归
作者：杨圻
朝代：清
体裁：七言绝句

小艇归村似若耶，一川烟草水流花。柴门月上翠微晚，如此溪山是我家。
尚湖暮晴
作者：杨圻
朝代：清
体裁：七言律诗

扁舟避雨入湖陂，雨后湖光溢酒卮。白鹭一行秋水阔，归牛十里夕阳迟。笙歌忽近芰荷里，星月生明灯火时。输与渔翁俱头白，一生潇洒几人知。
尸税歌
作者：杨圻
朝代：清
体裁：古风

六合格斗村无烟，有田不耕走穷边。生人露宿死暴骨，大官小官横索钱。近废苛税七千种，其所不废弗与焉。呜呼吾民曷堪此，不愿偷活残喘延。忽念空手何敢死，棺柩有税尸有捐。往者辇金道路侧，包裹驼载抑何拙。近世圜法操无形，黄金白镪皆糟粕。片言默运劫万家，盐井铜山尽失色。袖出寸纸天下疲，敌国之富虚室白。
山中
作者：杨圻
朝代：清
体裁：五言绝句

幽涧原无鹤，危崖绝少猿。空山松雪静，终日不开门。
山中晓起早凉
作者：杨圻
朝代：清
体裁：五言律诗

云深千佛寺，终夕石泉声。日出见僧起，烧香松下清。早蝉诸岛曙，高鸟一峰晴。隔海远城市，无人舟自横。
山堂宴客赏春竟日入夕复宴饮竟夜众客皆大醉拈扉字·其一
作者：杨圻
朝代：清
体裁：五言律诗

夕阳清雨歇，春色满园扉。柳重莺争坐，花明蝶夜飞。暖霞蛮客酒，轻雪美人衣。车马如流水，今宵醉不归。
山堂宴客赏春竟日入夕复宴饮竟夜众客皆大醉拈扉字·其二
作者：杨圻
朝代：清
体裁：五言律诗

春日花如火，开门莺乱飞。楼高双蝶下，花乱一蜂归。林月窥红袖，厨烟接翠微。山中有丝竹，端不负芳菲。
山塘溪兴
作者：杨圻
朝代：清
体裁：五言绝句

竹深闻昼露，窗静意幽密。不见浣纱人，花溪春水急。
山家
作者：杨圻
朝代：清
体裁：五言律诗

白云扫不尽，肃客入前林。松静鹤峰久，溪寒鱼聚深。乱峰增画势，细涧有琴音。羡尔远人境，翻无避世心。
山寺
作者：杨圻
朝代：清
体裁：五言绝句

山寺有高楼，登楼何所见。悠悠者夕阳，秋水与之远。
山寺夕眺
作者：杨圻
朝代：清
体裁：七言律诗

日落千山见谷陵，眼前了了一枝藤。人间风雨哀如哭，天下饥寒瘦到僧。乱世功名多鼠窃，后生房杜待龙兴。浮云过尽都非是，尚有浮云不计层。
山居
作者：杨圻
朝代：清
体裁：五言律诗

山鸟啼幽密，行行扪翠微。连峰春雨足，一树落花稀。风乱泉声碎，云深石气肥。到门闻犬吠，暮色失柴扉。
山居夜归
作者：杨圻
朝代：清
体裁：五言绝句

沙水已黄昏，归来山下村。水喧花自静，犬吠不开门。
山居房栊·其一
作者：杨圻
朝代：清
体裁：五言律诗

绕屋皆苍翠，深房亦绮罗。纱窗捲山海，妆镜靓松萝。人语随春暖，乡心入夜多。八方尽沟渎，于我得安么。
山居房栊·其二
作者：杨圻
朝代：清
体裁：五言律诗

鸟下竹窗静，幽居石径斜。故园今异域，迁客尽无家。海国春多雨，山村夜发花。鱼盐民利厚，冠带亦堪嗟。
山居晚眺
作者：杨圻
朝代：清
体裁：五言律诗

亦岂无忧乐，应知有后先。自疑能澹泊，随处一欣然。松上见新月，窗中闻暗泉。草堂真鸡黍，灯火翠微烟。
山居秋晚
作者：杨圻
朝代：清
体裁：五言律诗

酒酣山照夕，语陟莽苍间。归路诗中远，扁舟醉后閒。松萝喧暮雨，橘柚落秋山。涧户客初去，柴门不闭关。
山庭春昼
作者：杨圻
朝代：清
体裁：五言律诗

鸟下客初散，捲帘花竹间。日长花影漫，春暖水风閒。洗砚云生壑，烹茶雨满山。炎洲方物好，莫问大瀛环。
山村午憩风日暖甚桃李如锦出村山骤高峻随崖百转直上十馀里
作者：杨圻
朝代：清
体裁：五言律诗

幽鸟啼不歇，骄阳弄锦袍。平分双岭削，倒挂万松牢。佳节风光暖，春天云路高。山僧缘未尽，理乱问吾曹。
山楼听雨
作者：杨圻
朝代：清
体裁：七言绝句

岩窗深闭碧云隈，涧底墙花暗里开。剪烛红楼听夜雨，隔峰山巷屐声来。
山楼晚眺是日大风
作者：杨圻
朝代：清
体裁：五言律诗

乱山残雪里，多难此登楼。红叶风俱至，青天水急流。诸侯皆富贵，一将独林邱。将老犹为客，余生万古愁。
山池夜起
作者：杨圻
朝代：清
体裁：五言律诗

海山仙吏宅，池阁夜凉生。远水夕无浪，天河秋更明。野风湖藕气，清露晓蝉声。志屈犹能乐，幽居百念清。
山海关兵败后间关至沪岳父李公伯行赐饮于皇宫酒店其宫室器物瑰制奇状皆仿法皇路易故宫体制其工不以土木砖瓦而纯以矾石琉璃金碧为之一柱之费价逾千万雕镂眩目穷极壮丽想见百年前巴黎全盛时物力睹之不胜禾黍之感是夕西人仕女跳舞清乐如水衣香如云余归从战地烽火馀生对影闻声悽然出涕·其三
作者：杨圻
朝代：清
体裁：七言绝句

繁华转眼逐香尘，旧恨何如百感新。昨夜故宫仙掌冷，千门明月更无人。
山海关兵败后间关至沪岳父李公伯行赐饮于皇宫酒店其宫室器物瑰制奇状皆仿法皇路易故宫体制其工不以土木砖瓦而纯以矾石琉璃金碧为之一柱之费价逾千万雕镂眩目穷极壮丽想见百年前巴黎全盛时物力睹之不胜禾黍之感是夕西人仕女跳舞清乐如水衣香如云余归从战地烽火馀生对影闻声悽然出涕·其二
作者：杨圻
朝代：清
体裁：七言绝句

琼楼玉宇诩神工，故事新丰汉帝宫。莫向樽前话兴废，令人垂泪忆乾隆。
山海关兵败后间关至沪岳父李公伯行赐饮于皇宫酒店其宫室器物瑰制奇状皆仿法皇路易故宫体制其工不以土木砖瓦而纯以矾石琉璃金碧为之一柱之费价逾千万雕镂眩目穷极壮丽想见百年前巴黎全盛时物力睹之不胜禾黍之感是夕西人仕女跳舞清乐如水衣香如云余归从战地烽火馀生对影闻声悽然出涕·其四
作者：杨圻
朝代：清
体裁：七言绝句

淞滨战地近繁华，白骨千村足怨嗟。莫向江头闻野哭，可怜天子已无家。
山海关军中闻雁是夕月色满海
作者：杨圻
朝代：清
体裁：七言绝句

一行新雁下连营，刁斗无声塞水清。十万控弦齐北向，高高秋月照长城。
山溪閒步
作者：杨圻
朝代：清
体裁：五言绝句

风起煮稻香，步入西邻舍。溪里寂无人，一树落花下。
山窗晓望
作者：杨圻
朝代：清
体裁：七言绝句

岭上阴晴总不分，松萝幽鸟自成群。纱窗疏雨两三点，不见江湖但见云。
山花子
作者：杨圻
朝代：清
体裁：词

日暖朱门闭不开。百花无力杜鹃哀。肠断艳阳天气尽，下楼台。芳草绿深关小院，梨花红薄盖閒阶。终日笙歌流水外，没人来。
山花子
作者：杨圻
朝代：清
体裁：词

月下重楼漏点残。黄昏风里倚栏干。春雪一庭閒不扫，小窗寒。愁梦欲归天上去，胡笳低绕玉门还。数片落梅流水远，月中看。
山花子·寒食
作者：杨圻
朝代：清
体裁：词

日暖重门闭不开。百花无力杜鹃哀。肠断艳阳天气尽，下楼台。芳草绿深关小院，梨花红薄盖閒阶。终日笙歌流水外，没人来。
山花子·寒食
作者：杨圻
朝代：清

日暖重门闭不开，百花无力杜鹃哀。肠断艳阳天气尽，下楼台。芳草绿深关小院，梨花红薄盖闲阶。终日笙歌流水外，没人来。
山花子·春怨
作者：杨圻
朝代：清
体裁：词

煨麝成烟薰绣衣。柳丝无力比人低。惆怅赤栏干外路，小桥西。帘外江南芳草长，枕头风雨百花归。欲问人间天上事，有谁知。
山阁夜起
作者：杨圻
朝代：清
体裁：七言绝句

泉声细落北峰幽，松下房栊枕簟秋。夜半起来倚空碧，满身明月看梳头。
山阁杂诗·其一
作者：杨圻
朝代：清
体裁：五言绝句

万绿拥栏杆，花影扶人起。月上夜梳头，灭烛捲帘子。
山阁杂诗·其二
作者：杨圻
朝代：清
体裁：五言绝句

明月满珠帘，风露绿蕉响。不见煎茶人，但见茶烟上。
山阁雨霁
作者：杨圻
朝代：清
体裁：七言绝句

夕阳万瓦碧云隈，木末幽花晚更开。雨歇烟消山水绿，明眸皓齿一徘徊。
山麓晚归
作者：杨圻
朝代：清
体裁：五言律诗

急雨连山晚，飞花带水流。鸟声随去棹，人影杂归牛。客散江湖夕，诗成天地秋。家书前月到，大雪没幽州。
岁暮回里早春又入洛
作者：杨圻
朝代：清
体裁：五言律诗

总是寻常事，还家意便亲。梅枝寒带雨，山色晓生春。浩荡从军客，苍茫乱世人。匈奴犹未灭，挥手莫沾巾。
岁暮由洛南假归过虎牢关
作者：杨圻
朝代：清
体裁：七言绝句

鸡鸣寒月渡雄关，画角声声晓梦间。夜半洛阳人送客，一裘风雪万重山。
岁暮闻晋南陕北大战寇氛甚恶
作者：杨圻
朝代：清
体裁：五言律诗

刁斗枫陵渡，潼关暮雪中。军声河亦静，夜气岳增雄。此是存亡事，宁争尔我功。独怜行乐地，歌舞蜡灯红。
岛中閒居即事示内子·其一
作者：杨圻
朝代：清
体裁：七言绝句

金钗典尽沽佳酿，长伴相如犊鼻裈。醉后落花飞送客，满庭山月不关门。
岛中閒居即事示内子·其三
作者：杨圻
朝代：清
体裁：七言绝句

子夜清游北斗斜，看潮倾巷斗繁华。晚来归马如流水，月照春山飞落花。
岛中閒居即事示内子·其二
作者：杨圻
朝代：清
体裁：七言绝句

晓来清露湿红楼，日出烟消水木幽。嫁得郎君山泽气，海天深处看梳头。
岛中閒居即事示内子·其五
作者：杨圻
朝代：清
体裁：七言绝句

中原日落水云间，一局残棋我独閒。尚有玉人同感激，一时梳洗看江山。
岛中閒居即事示内子·其四
作者：杨圻
朝代：清
体裁：七言绝句

幽居无意说飞腾，看剑弹琴独自矜。消尽雄心英气在，海天秋老去呼鹰。
岳州春雨公宴夜归
作者：杨圻
朝代：清
体裁：七言绝句

将军秉烛饮巴邱，喜指烟波话旧游。灯火满湖春雨细，夜深人语岳阳楼。
岳州江上送张子武之江南
作者：杨圻
朝代：清
体裁：五言律诗

谈笑陈惊座，功名温太真。奇才谁似尔，壮志我犹人。东郡犹戎马，清湘及暮春。临江相送别，千里草如茵。
岳州清明
作者：杨圻
朝代：清
体裁：七言绝句

清明风色最消魂，烟雨霏霏花柳昏。永忆洛阳寒食路，日斜飞盖上东门。
岳阳楼送别徐良
作者：杨圻
朝代：清
体裁：五言律诗

京邑故人至，共登云梦台。江湖白日暖，兵马故人来。我意思公子，天心惜霸才。芳菲犹未歇，莫动仲宣哀。
岳阳楼送某将军兵败远适海国
作者：杨圻
朝代：清
体裁：七言绝句

为君吹笛上江楼，十万征人尽泪流。春水方生烟草绿，可怜举国怨封侯。
岳阳赠夏大
作者：杨圻
朝代：清
体裁：五言律诗

国破惊君在，凄然诉苦辛。乱山无去路，一月不逢人。涕泪依江表，迟徊及暮春。三湘愁鬓改，喜极忽沾巾。
岳阳送吴子明丈
作者：杨圻
朝代：清
体裁：五言律诗

相见今何地，重逢伤客心。清言落云梦，病眼喜春阴。细雨草花密，江流茅屋深。啸歌良不易，行矣莫沉吟。
岳雪初霁夜登嵩阳楼
作者：杨圻
朝代：清
体裁：古风

吾思孟浩然，夜静清兴发。积雪堆青天，开楼醉寒月。
岳雪忽霁喜不成寐早发登五老峰
作者：杨圻
朝代：清
体裁：五言律诗

疏钟荡万壑，客梦五更醒。雪满山中寺，幽僧夜诵经。纵身出云海，高咏响青冥。欲叩清虚里，应防惊百灵。
崂山九水山家午憩
作者：杨圻
朝代：清
体裁：五言律诗

鸡犬竹林密，日长门户閒。此心如太古，所向是空山。耶许飞泉杪，钩辀大木间。为耽峰壑美，独坐对潺湲。
嵩阳楼
作者：杨圻
朝代：清
体裁：五言律诗

山县关城早，天寒入暮愁。夕晖千仞雪，吾爱嵩阳楼。月出松石上，诗清情复幽。后人今不见，应共忆斯游。
巩县关庙联
作者：杨圻
朝代：清
体裁：联

遗像在人间，看中原香火千年，不但是巴蜀威名，荆襄庙貌；丹心存汉室，问当日兴亡旧事，无复有吴宫花草，晋代衣冠。
巫山一段云
作者：杨圻
朝代：清
体裁：词

鹤语风帘静，龙吟水槛閒。天鸡夜叫彩云间。画屏山海寒。洞里烟花露满。人外不知理乱。残棋数着夕阳天。昼长如小年。
巫来江歌
作者：杨圻
朝代：清
体裁：古风

巫来江水碧如油，炎方帝子乘兰舟。江女摇珰烟花洲，绿发縿縒珠玉秋。红肌香泪出风雨，耿耿银河隔天语。埋骨无人吊碧山，狒狒来时猩猩去。蛮云莽莽骑红鲤，苍梧露冷迷湘水。早知天上胜人间，一笑相逢都未死。水云破碎月脱衣，夜来化作寒蝶飞。青陵台畔行人稀，荒宫梁殿花草非。湿萤暗照雷塘夜，游魂归去青山下。
己卯寒食感春
作者：杨圻
朝代：清

岭表见花发，凄然思故乡。流亡至今日，老病尚殊方。仰视夕红湿，微闻新绿香。可怜风物美，八极共春荒。诗暖知春至，衣单觉病轻。风光太羞涩，肠断是清明。谷密藏花气，山幽应鹤声。疮痍今万里，独善忍无情。风雨迎寒食，拢冈故国边。几人住乡里，六合共烽烟。花里家何在，兵间梦不前。登高见春远，百粤艳阳天。彩翠连峰霁，呜禽绕洞房。云留春景色，山热涨衣香。花笑老将至，松知来日长。愚公犹有谷，一壑暂徜徉。玉垒干戈里，珠崖战斗边。花狂春似火，国破路如天。涧水散成雨，松枝幽作烟。孤怀不可诉，人道悦云泉。八表同昏日，离群到海涯。人心换天地，世界谢繁华。自古难为国，何年更见家。昭苏容万类，细草亦生花。
己卯寒食感春·其一
作者：杨圻
朝代：清

岭表见花发，凄然思故乡。流亡至今日，老病尚殊方。仰视夕红湿，微闻新绿香。可怜风物美，八极共春荒。
己卯寒食感春·其一
作者：杨圻
朝代：清
体裁：五言律诗

岭表见花发，悽然思故乡。流亡至今日，老病尚殊方。仰视夕红湿，微闻新绿香。可怜风物美，八极共春荒。
己卯寒食感春·其三
作者：杨圻
朝代：清

风雨迎寒食，拢冈故国边。几人住乡里，六合共烽烟。花里家何在，兵间梦不前。登高见春远，百粤艳阳天。
己卯寒食感春·其三
作者：杨圻
朝代：清
体裁：五言律诗

风雨迎寒食，泷冈故国边。几人住乡里，六合共烽烟。花里家何在，兵间梦不前。登高见春远，百粤艳阳天。
己卯寒食感春·其二
作者：杨圻
朝代：清
体裁：五言律诗

诗暖知春至，衣单觉病轻。风光太羞涩，肠断是清明。谷密藏花气，山幽应鹤声。疮痍今万里，独善忍无情。
己卯寒食感春·其五
作者：杨圻
朝代：清
体裁：五言律诗

玉垒干戈里，珠崖战斗边。花狂春似火，国破路如天。涧水散成雨，松枝幽作烟。孤怀不可诉，人道悦云泉。
己卯寒食感春·其六
作者：杨圻
朝代：清
体裁：五言律诗

八表同昏日，离群到海涯。人心换天地，世界谢繁华。自古难为国，何年更见家。昭苏容万类，细草亦生花。
己卯寒食感春·其四
作者：杨圻
朝代：清

彩翠连峰霁，呜禽绕洞房。云留春景色，山热涨衣香。花笑老将至，松知来日长。愚公犹有谷，一壑暂徜徉。
己卯寒食感春·其四
作者：杨圻
朝代：清
体裁：五言律诗

彩翠连峰霁，鸣禽绕洞房。云留春景色，山热涨衣香。花笑老将至，松知来日长。愚公犹有谷，一壑暂徜徉。
己卯早春哀江南·其一
作者：杨圻
朝代：清
体裁：五言律诗

闾巷生春水，林园幽又思。花枝一庭院，莺语半城池。斑鬓七千里，丹心十二时。薰香看朝雨，此乐若为期。
己卯早春哀江南·其三
作者：杨圻
朝代：清
体裁：五言律诗

开楼见花鸟，万里暗心惊。瘴海来新燕，吴宫忆早莺。千村馀几户，百战出无名。烟日无光色，清明不肯晴。
己卯早春哀江南·其二
作者：杨圻
朝代：清
体裁：五言律诗

老矣尚游子，当春怨不禁。人言真切齿，家事不关心。野寺梅兰发，幽山雨雪深。江乡今异域，若为一登临。
己卯早春哀江南·其四
作者：杨圻
朝代：清
体裁：五言律诗

日出烟花际，山村鸟满扉。韶光真似醉，胡虏尽思归。碧浪如含笑，天香欲染衣。有情同万里，若为对芳菲。
己卯清明九龙城踏青·其一
作者：杨圻
朝代：清
体裁：五言律诗

峰壑春来美，行行花草间。溪喧欣雨足，云在觉天閒。野木数间屋，鸣禽十里山。千门归路共，都是踏青还。
己卯清明九龙城踏青·其三
作者：杨圻
朝代：清
体裁：五言律诗

百战度佳节，烟花伤客心。游人异春服，林鸟变乡音。海国云霞盛，家山草木深。烦忧塞天地，容我一微吟。
己卯清明九龙城踏青·其二
作者：杨圻
朝代：清
体裁：五言律诗

碧涧丹崖里，经年此避嚣。登楼吞落日，煮酒敌寒潮。才共春光尽，狂随霸业销。由来山泽气，市隐不须招。
己巳生日绝粮有感·其一
作者：杨圻
朝代：清
体裁：五言律诗

饿死事诚小，戏言真绝粮。乱离荒旧业，家室各殊方。裘敝喜冬暖，甑空畏日长。哀鸿方析骨，分苦忍充肠。
己巳生日绝粮有感·其三
作者：杨圻
朝代：清
体裁：五言律诗

垂老羞田舍，疏狂脱手轻。霸才欣有托，食客痛虚名。世界黄金尽，男儿白发生。饥来惟啮雪，犹得肺肝清。
己巳生日绝粮有感·其二
作者：杨圻
朝代：清
体裁：五言律诗

常恐堕先德，宁为温饱图。青衫量热泪，白米数明珠。风雪幽州夜，烽烟肃慎墟。去留都不可，扪腹意踌蹰。
己巳生日绝粮有感·其四
作者：杨圻
朝代：清
体裁：五言律诗

始识饥寒切，今知柴米尊。长安深雪里，几处不开门。米价黄金贱，人心白骨温。举棋输一著，歌哭太销魂。
己未九日偕孟璞君谦游扫叶楼·其一
作者：杨圻
朝代：清
体裁：五言律诗

斯人生岁晚，潇洒似秋清。行到翠微里，时闻红叶声。一朝高士传，半世老僧名。今日无风雨，开楼江月生。
己未九日偕孟璞君谦游扫叶楼·其二
作者：杨圻
朝代：清
体裁：五言律诗

江落三山外，楼明二水边。卧游原有画，诗理亦通禅。我欲寻支遁，人来拜阆仙。停车看秋色，今古两茫然。
巴山哀
作者：杨圻
朝代：清
体裁：古风

一夕备万棺，梓人工弗给。崇朝一路哭，哀声出万室。益州天下壮，蚕丛去天尺。万马缘青冥，孤江缒舟楫。至今天府人，其气不外泄。一朝鸦儿军，西飞天险失。盈城化沙虫，受者齿尽切。物类爱其群，见者眦欲裂。胡越同舟情，闻者发皆立。凛此一震威，再见我蜀碧。咄咄杀人器，所至劫灰积。一发山陵崩，再发鸡犬绝。噫我巴渝民，血肉倏狼藉。有如火陆浑，炮烙复燔炙。又如烧咸阳，三日夜不熄。移民如移山，今乃风雨急。令下万人叫，未行途已塞。尊亲解肢体，何以为扶掖。妇孺委沟渎，何以为怜恤。哀哉复哀哉，不死亦何适。痛哉复痛哉，共死计为得。兹土楚蜀枢，嘉陵汇江侧。千樯舣双流，层楼梯绣壁。人烟聚云翠，弦索共星出。自昔江城美，繁华间明瑟。春至巴山秀，诗人所采撷。忽焉天雨血，千门飞霹雳。呼号半人鬼，奔崩没沙石。大声瘖天鼓，馀力坼地脉。宵明见火山，百里江水赤。日出犬不吠，昏旦莫辨色。惊魂碎虚空，残喘废眠食。风火兵交乘，金木土速灭。此祸古所无，性恶与人别。自暴嗜杀人，快意餍饕餮。念我炎黄胄，屠戮若虮虱。苟就城下盟，安望有遗孑。五月初三四，宜曰国雠节。所以告子孙，国雠誓湔雪。大怨义必报，孔子曰以直。被祸非独渝，纪一例千百。当时我渝民，祷天免浩劫。我闻光武败，渡河冰夜合。又闻昆阳战，反风助赫赫。国有大灾凶，呵护真宰职。渝民屠千万，其事非纤屑。奈何纵元凶，灌穴复薰隙。百灵今何在，明禋盖久辍。嗟我无罪民，生也长戚戚。自视若蝼蚁，贪生苟偷息。所欠一死耳，忍令就醢磔。下民诉昏垫，穹苍静默默。人穷乃呼天，仰视俯泣血。用兵固求胜，杀人岂不择。我读兵家言，安民载师律。义不杀二毛，田禾诫弗摘。曹彬徇江南，良史书为则。农夫来观兵，荷来满阡陌。大勋不血刃，得众但传檄。是皆能爱民，于敌非有惜。得土欲得人，视民不曰敌。所谓吊伐心，无乃怀柔术。万古非武人，圣盗盖同辙。况乃非我类，奚待论顺逆。春秋严大防，大哉攘夷狄。非若刘项争，但曰兄弟阋。胡也今倒行，天盖夺之魄。何以亲我民，赠之火与铁。驱使我国人，一心齐万亿。异哉胡无人，狺狺功狗绩。不闻管乐俦，盈廷哙伍列。以暴举大事，拔山力何益。未闻抚疮痍，但闻掳金帛。倾国百万师，儿戏蹈荆棘。非无入蜀勇，实乏平吴策。熟视无泰山，秋毫察眸睫。造化无能名，至巧返大拙。兹事捲土难，千载一日昃。失机驷马追，改弦噬脐及。天道柔为用，凶暴奚免折。悲来一阴生，有悔乘阳极。百胜必亡国，自焚在不戢。隆隆与炎炎，雷火观盈实。觇微知其几，其气三而竭。反视我国人，兵哀民则激。大造亦好还，食报理可必。沕沕盖昭昭，勿谓后事漆。种豆落得萁，焉道自作孽。彼民亦苍生，痌瘝我视一。谁非含气伦，思之长怆恻。中原多边患，自古四夷逼。逆溯辽金元，上迄有苗格。当其横行时，藩篱或洞撤。其民今何在，毫发无遗迹。天生一二人，鞭笞出六合。自其未来观，腥膻终荡涤。内理肺腑清，焉惧癣疥疾。洋洋中国风，尚德非尚力。终闻荒谷战，徒忸蒲骚役。喑呜复叱咤，量力与度德。
巴黎怨
作者：杨圻
朝代：清

铜街金谷隔云端，闻道巴黎似广寒。草里铜仙铅泪冷，洛阳宫阙似长安。一曲珠喉万佛郎，英雄酒色踏歌场。公孙剑器今何在，闲断刀环唱武皇。仓卒延秋万骑屯，天空甲马步虚尘。将军夜入淮阴市，月照千街不见人。金谷名园作战濠，河阳无复季伦豪。玫瑰月里飞红雪，玉砌雕栏马粪高。唐沁商堆事久非，春风秋月梦依稀。绿窗举国压金线，不绣歌裙绣战衣。当年六合劲烟尘，天上人间拿破崙。武帝旌旗谁眼见，白头军士已无人。
巴黎怨·其一
作者：杨圻
朝代：清
体裁：七言绝句

铜街金谷隔云端，闻道巴黎似广寒。草里铜仙铅泪冷，洛阳宫阙似长安。
巴黎怨·其三
作者：杨圻
朝代：清
体裁：七言绝句

仓卒延秋万骑屯，天空甲马步虚尘。将军夜入淮阴市，月照千街不见人。
巴黎怨·其二
作者：杨圻
朝代：清
体裁：七言绝句

一曲珠喉万佛郎，英雄酒色踏歌场。公孙剑器今何在，閒斲刀环唱武皇。
巴黎怨·其二
作者：杨圻
朝代：清

一曲珠喉万佛郎，英雄酒色踏歌场。公孙剑器今何在，闲断刀环唱武皇。
巴黎怨·其五
作者：杨圻
朝代：清
体裁：七言绝句

唐沁商堆事久非，春风秋月梦依稀。绿窗举国压金线，不绣歌裙绣战衣。
巴黎怨·其六
作者：杨圻
朝代：清
体裁：七言绝句

当年六合动烟尘，天上人间拿破崙。武帝旌旗谁眼见，白头军士已无人。
巴黎怨·其六
作者：杨圻
朝代：清

当年六合劲烟尘，天上人间拿破崙。武帝旌旗谁眼见，白头军士已无人。
巴黎怨·其四
作者：杨圻
朝代：清
体裁：七言绝句

金谷名园作战濠，河阳无复季伦豪。玫瑰月里飞红雪，玉砌雕栏马粪高。
巴黎花
作者：杨圻
朝代：清
体裁：古风

玫瑰千树猩猩红，芳菲开满故皇宫。香车宝马来花中，粉颈坠香长发松。美人如云笑握手，巴黎春色浓于酒。高楼吹竹思故乡，海月催人一回首。
师郑数寄近作并自寿诗奉酬却寄
作者：杨圻
朝代：清
体裁：古风

三载伏畎亩，时贤音问稀。閒閒安仁宅，清夏长掩扉。碧流萦林薄，高柳大十围。手持白团扇，散发延清辉。新月水光夕，暮雨荷气微。清童侍左右，谈笑霜雪霏。当境了物我，方寸息是非。始识静者虑，安闻当世讥。所惜鲜佳客，独乐与众违。凉风入我怀，思君如渴饥。高咏抉云汉，赠我皆珠玑。故君不能忘，知音宁可几。饮冰愧高节，观川忘天机。百世想风采，况余接音徽。含情望京华，北斗心所依。答诗寿君子，再拜祝芳菲。赤脚踏明月，焚香云满衣。
席上逢汉皋故妓犹能识余为客言余事甚悉伤其流落因感昔游之盛时避乱淞滨也·其三
作者：杨圻
朝代：清
体裁：七言绝句

近来庾信住江村，酒上闻歌见泪痕。莫唱铜鞮汉南曲，哀江南赋更销魂。
席上逢汉皋故妓犹能识余为客言余事甚悉伤其流落因感昔游之盛时避乱淞滨也·其二
作者：杨圻
朝代：清
体裁：七言绝句

当年箫鼓倚清歌，一曲新声一匹罗。襟上酒痕看不得，伤心岂独为青娥。
幕中杂诗
作者：杨圻
朝代：清
体裁：五言律诗

鸟下营门静，庭除花竹疏。人烟河洛晚，宫阙晋唐馀。幕府非为吏，将军重读书。还从休暇日，文酒赏清虚。
幽居
作者：杨圻
朝代：清
体裁：五言律诗

旭日烧云海，朝光晓市哗。松门闭山寺，竹路入人家。月令生春雨，人情看晚霞。此乡多猗顿，不解说桑麻。
幽居·其一
作者：杨圻
朝代：清
体裁：五言律诗

长公居儋耳，诗酒兴无穷。看鸟青天外，寻僧大泽中。蛮山秋更绿，海日夜先红。永念炎方乐，何须感转蓬。
幽居·其二
作者：杨圻
朝代：清
体裁：五言律诗

幽居息群念，退食喜馀情。鸟响花溪午，蝉喧江木清。水楼呼月出，海市见人行。众里逢乡客，含情问帝京。
广州失陷时大火三日不熄
作者：杨圻
朝代：清
体裁：五言律诗

隔岸真观火，南州化劫灰。当年风月好，此后管弦哀。乡泪猿催尽，秋声雁带来。夜明三百里，焦土越王台。
店主人胡金芳引观乳牛五十头及新筑石楼旅舍借名山以致富泉壑在户妻子萧然我不如也·其一
作者：杨圻
朝代：清
体裁：五言律诗

山暝觉寒重，君家开酒炉。门庭有花木，骨肉但妻孥。撼雪猿高下，穿云鸟有无。自怜财赋地，风雪夜催租。
店主人胡金芳引观乳牛五十头及新筑石楼旅舍借名山以致富泉壑在户妻子萧然我不如也·其二
作者：杨圻
朝代：清
体裁：五言律诗

幽搆斲青天，雕窗绝涧边。厨烟乱松雪，人语入风泉。县僻儿耽读，山寒妻早眠。千金三致富，我愧五湖船。
庚午十一月廿二日江南奇寒室有坚冰奉题印霞女士绣馀画册·其一
作者：杨圻
朝代：清
体裁：七言绝句

朱鸟窗前罢课迟，买酒怎及买胭脂。过江人物今消歇，不绣平原画折枝。
庚午十一月廿二日江南奇寒室有坚冰奉题印霞女士绣馀画册·其二
作者：杨圻
朝代：清
体裁：七言绝句

曾见徐熙没骨花，能师造化便堪誇。本朝苑法谁知者，陈氏南楼是一家。
庚午春入关游故都日涉宫囿间花事正繁多逢旧雨作感春诗呈樊山释堪六桥伯恒书衡剑秋并简伯尹子威辽东·其一
作者：杨圻
朝代：清
体裁：五言律诗

春荒楼殿寂，今日是谁家。幽处闻流水，来时见落花。可怜新燕雀，未解旧繁华。众里独惆怅，含情惟怨嗟。
庚午春入关游故都日涉宫囿间花事正繁多逢旧雨作感春诗呈樊山释堪六桥伯恒书衡剑秋并简伯尹子威辽东·其三
作者：杨圻
朝代：清
体裁：五言律诗

乱世身犹健，花时眼更明。风尘相向老，忠信独成行。醉仰春山月，夜莺闻数声。人怜花亦惜，哀乐若为情。
庚午春入关游故都日涉宫囿间花事正繁多逢旧雨作感春诗呈樊山释堪六桥伯恒书衡剑秋并简伯尹子威辽东·其二
作者：杨圻
朝代：清
体裁：五言律诗

五柞长杨里，随人载酒过。布衣寒暖适，春色盛衰多。国破花犹发，时危老奈何。新诗君莫问，隔坐唱黄河。
庚午春入关游故都日涉宫囿间花事正繁多逢旧雨作感春诗呈樊山释堪六桥伯恒书衡剑秋并简伯尹子威辽东·其四
作者：杨圻
朝代：清
体裁：五言律诗

细雨茶烟湿，重逢一叹嗟。别来真隔世，相问各无家。老至犹高咏，春残始发花。酒香人散后，可奈好风华。
庚年冬归葬夫人作
作者：杨圻
朝代：清
体裁：联

拚五年死等，定知杜甫还乡，应怜满地河山，勋业依然嗟拊髀；践一诺遗言，今有朝云伴老，此后天涯寒暖，夜台切莫再关心。
庚戌仲春归苏台
作者：杨圻
朝代：清
体裁：古风

夕阳满桃花，春风弄啼鸟。游子识门巷，归来自海表。入门鸡犬喧，登堂恐母老。母健如平昔，儿乃破涕笑。母命退入房，妻子相持抱。既见但惊喜，语比家书少。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其一
作者：杨圻
朝代：清
体裁：五言律诗

日月今何世，川原觉早秋。天风落红叶，飞满读书楼。野烧寒山赤，孤帆大海流。自怜飞动意，高枕向沧洲。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其七
作者：杨圻
朝代：清
体裁：五言律诗

川原还大好，草木可同群。看尽千山雨，归来满屋云。扫花矜妇健，拾果喜儿勤。年少清狂气，悲欢应不分。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其三
作者：杨圻
朝代：清
体裁：五言律诗

山间宜吏隐，林卧意苍然。地僻妻常健，官闲吏昼眠。齿清霜橘后，眼净雨灯前。折柬招邻叟，新烹屋后泉。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其二
作者：杨圻
朝代：清
体裁：五言律诗

客来惟饮酒，客去自孤斟。雁外长风动，樽前大泽阴。树彫如见骨，水净欲无心。石上扫松月，秋山移绿琴。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其五
作者：杨圻
朝代：清
体裁：五言律诗

粉壁图山海，纱窗带水声。幽居花竹好，月出已天明。病骨衣裳早，秋天江海清。客来鸡黍熟，何必饭青精。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其六
作者：杨圻
朝代：清
体裁：五言律诗

睡起秋天绿，煎茶看雨生。夕阳林表霁，野水草根清。仙药不胜采，幽禽啼一声。闭门喜黄老，杳杳白云情。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束·其四
作者：杨圻
朝代：清
体裁：五言律诗

凉风驱溽暑，散发绕池行。日尽霞犹赤，星繁水欲明。捲帘山鸟乱，高枕夜蝉清。寂寞思京国，诗成梦不成。
庚戌六月复偕妻子载图书南渡星洲卜居东林之麓楼馆数楹苍然水木抱琴卧山左右秋色成杂诗一束醇王前岁道出星洲存问华侨主闽人李清渊家洵邸今岁来主潮人佘氏园林洞庭张乐其事幽胜·其一
作者：杨圻
朝代：清
体裁：五言律诗

春色来天上，银河泛客星。云霞连夜赤，岛屿入冬青。胡客观仙杖，蛮娥舞翠屏。争看牛斗气，剑佩在南溟。
庚戌春日再由南溟归家一月
作者：杨圻
朝代：清
体裁：五言律诗

鸡鸣江岸午，游子忽还家。喜见千门柳，愁闻万里车。一春无过客，终日有飞花。复欲天涯去，他乡乐兴赊。
庚戌秋回国赴鄂州
作者：杨圻
朝代：清

云昏草暖望乡关，万里惊魂逐梦还。百国归来吴楚小，万方多难海山闲。秋来红蓼白蘋里，人在灵均宋玉间。闻道九州皆落日，捲帘煮酒看江山。地老天荒更九州，断魂零梦此淹留。平生湖海元龙气，化作人间万马愁。未必成名游子易，空教多病老亲忧。故园东望七千里，江上潮平月满楼。
庚戌秋回国赴鄂州·其一
作者：杨圻
朝代：清
体裁：七言律诗

云昏草暖望乡关，万里惊魂逐梦还。百国归来吴楚小，万方多难海山閒。秋来红蓼白蘋里，人在灵均宋玉间。闻道九州皆落日，捲帘煮酒看江山。
庚戌秋回国赴鄂州·其一
作者：杨圻
朝代：清

云昏草暖望乡关，万里惊魂逐梦还。百国归来吴楚小，万方多难海山闲。秋来红蓼白蘋里，人在灵均宋玉间。闻道九州皆落日，捲帘煮酒看江山。
庚戌秋回国赴鄂州·其二
作者：杨圻
朝代：清
体裁：七言律诗

地老天荒更九州，断魂零梦此淹留。平生湖海元龙气，化作人间万马愁。未必成名游子易，空教多病老亲忧。故园东望七千里，江上潮平月满楼。
庚戌路经交广南渡岛国居山泽间杂诗
作者：杨圻
朝代：清

何人酌酒倚山楼，看尽沧洲云水秋。海上青峰千万点，夕阳红尽是崖州。蜑户鲛人客思闲，安南东去水云间。回看日近长安远，不见中原更有山。山高月小海冥冥，一鹤归来宇宙青。有客乘槎七千里，袖携风雨下南溟。筑屋幽崖石壁空，行吟潭上伴幽龙。閒来坦腹疏帘下，卧看云生大泽中。谷口嘤嘤乌一群，春山松露坠纷纭。幽人晓起开门户，百道飞泉五色云。柯人吹笛过仙山，声在飞流绝壁间。明月满船歌未了，不知江露点云鬟。峡口潮凉云乱飞，风飘江雨点蓑衣。贪看海上千山绿，吹笛骑牛缓缓归。行尽花源烟霭生，翠微苍莽水纵横。桑田万顷山深处，日落仙人叱石声。仲翔南去徙交州，海愈他年祇解愁。如此清秋好风月，几人醉倒海山楼。
庚戌路经交广南渡岛国居山泽间杂诗·其一
作者：杨圻
朝代：清
体裁：七言绝句

何人酌酒倚山楼，看尽沧洲云水秋。海上青峰千万点，夕阳红尽是崖州。
庚戌路经交广南渡岛国居山泽间杂诗·其七
作者：杨圻
朝代：清
体裁：七言绝句

峡口潮凉云乱飞，风飘江雨点蓑衣。贪看海上千山绿，吹笛骑牛缓缓归。
庚戌路经交广南渡岛国居山泽间杂诗·其三
作者：杨圻
朝代：清
体裁：七言绝句

山高月小海冥冥，一鹤归来宇宙青。有客乘槎七千里，袖携风雨下南溟。
庚戌路经交广南渡岛国居山泽间杂诗·其九
作者：杨圻
朝代：清
体裁：七言绝句

仲翔南去徙交州，海愈他年祇解愁。如此清秋好风月，几人醉倒海山楼。
庚戌路经交广南渡岛国居山泽间杂诗·其二
作者：杨圻
朝代：清
体裁：七言绝句

蜑户鲛人客思閒，安南东去水云间。回看日近长安远，不见中原更有山。
庚戌路经交广南渡岛国居山泽间杂诗·其二
作者：杨圻
朝代：清

蜑户鲛人客思闲，安南东去水云间。回看日近长安远，不见中原更有山。
庚戌路经交广南渡岛国居山泽间杂诗·其五
作者：杨圻
朝代：清

谷口嘤嘤乌一群，春山松露坠纷纭。幽人晓起开门户，百道飞泉五色云。
庚戌路经交广南渡岛国居山泽间杂诗·其五
作者：杨圻
朝代：清
体裁：七言绝句

谷口嘤嘤鸟一群，春山松露坠纷纭。幽人晓起开门户，百道飞泉五色云。
庚戌路经交广南渡岛国居山泽间杂诗·其八
作者：杨圻
朝代：清
体裁：七言绝句

行尽花源烟霭生，翠微苍莽水纵横。桑田万顷山深处，日落仙人叱石声。
庚戌路经交广南渡岛国居山泽间杂诗·其六
作者：杨圻
朝代：清
体裁：七言绝句

何人吹笛过仙山，声在飞流绝壁间。明月满船歌未了，不知江露点云鬟。
庚戌路经交广南渡岛国居山泽间杂诗·其六
作者：杨圻
朝代：清

柯人吹笛过仙山，声在飞流绝壁间。明月满船歌未了，不知江露点云鬟。
庚戌路经交广南渡岛国居山泽间杂诗·其四
作者：杨圻
朝代：清
体裁：七言绝句

筑屋幽崖石壁空，行吟潭上伴幽龙。閒来坦腹疏帘下，卧看云生大泽中。
庚申八月既望携眷游杭
作者：杨圻
朝代：清
体裁：五言律诗

泛宅一何乐，浮家访苧萝。湖山秋日好，吴越水程多。野艇乘风月，江村入芰荷。馀杭甲天下，端不在笙歌。
庚申季秋自浔阳东下风月之夕舟过宣城把酒临江群情狂绝一客善吹笛众请奏八阳明月满山江流无声乘风顺流音满吴楚曲终过天门山二十里矣歌以纪之
作者：杨圻
朝代：清
体裁：古风

当涂江上山岧峣，宣城山下江萧萧。暮云不动楚天晚，江月飞来宫锦袍。同舟三百人，逸兴何须邀。气盛小洞庭，张乐临寒涛。玉宇捲片云，微波如织绡。清辉照席上，丝竹哀且豪。起舞弄清影，醉呼争嗷嘈。一客出长笛，众乐停不嚣。豁然如裂帛，其音穿层霄。众客起四顾，月小青天高。群动屏其息，咳吐闻泬寥。其时过天门，绝壁束江腰。天开石亦破，水急风吞潮。草木寒更绿，江国秋气骄。老渔尽惊起，清猿背岭号。馀音落中流，曲终回风飘。冯夷出其耳，鲛人泣琼瑶。愁令迁客集，魂是孤臣销。我悲曲中人，此路去飘摇。国破家何在，水乱山迢迢。艰难度关塞，呜咽荆襄遥。风物都未改，伤哉帝图消。太虚本无境，万象亦徒劳。人生易得惟风月，佳晨胜迹偶相遭。落笔有诗满樽酒，便须不负谪仙来相招。
庚辰中秋大月携家人乘缆车登摩星岭宇宙悠悠海山寂寂玉楼起粟不胜高寒
作者：杨圻
朝代：清
体裁：五言律诗

渐觉冰轮近，飘飘万古情。一楼秋似水，四海夜生明。霄汉闻人语，高寒有鹤鸣。鱼龙同起舞，千仞振衣声。
庚辰元日题赠广东文物展览会·其一
作者：杨圻
朝代：清
体裁：七言绝句

南洲炎德郁嵯峨，天宝人文在网罗。大好名山兼石室，先民文献斗南多。
庚辰元日题赠广东文物展览会·其二
作者：杨圻
朝代：清
体裁：七言绝句

劫火飞扬文物销，众擎收拾认前朝。沧江夜静生虹月，犹照流人慰寂寥。
庚辰香江重阳有感·其一
作者：杨圻
朝代：清
体裁：五言律诗

岁岁感佳节，今年哀以思。烽烟从绝域，盐米到危时。海气交秋盛，閒云入蜀迟。自忘身在客，往往为人悲。
庚辰香江重阳有感·其二
作者：杨圻
朝代：清
体裁：五言律诗

老觉中行好，居今狂狷难。年荒花亦瘦，市远客无欢。落日随山乱，孤城背海寒。宁无贤刺史，送酒共杯盘。
弘一法师六十寿·其一
作者：杨圻
朝代：清
体裁：七言绝句

词人风调美人骨，澈底聪明便大哀。绮障尽头菩萨道，水流云乱一僧来。
弘一法师六十寿·其二
作者：杨圻
朝代：清
体裁：七言绝句

和尚应知空病空，山中相对寿如松。本来无相何僧俗，多事袈裟着一重。
张仲老由蜀中航空西游新疆南游昆明近将飞返诗以逆之·其一
作者：杨圻
朝代：清
体裁：七言绝句

振衣碧落赋归来，一息昆明话劫灰。畴昔老人星似月，知君南极袖诗回。
张仲老由蜀中航空西游新疆南游昆明近将飞返诗以逆之·其三
作者：杨圻
朝代：清
体裁：七言绝句

信有奇肱可御风，今看天马自乘空。麒麟行地谁怜惜，苜蓿无由入汉宫。
张仲老由蜀中航空西游新疆南游昆明近将飞返诗以逆之·其二
作者：杨圻
朝代：清
体裁：七言绝句

朝发昆崙暮百蛮，天鸡啼晓斗牛间。欲扪帝座通呼吸，已过玉门千万山。
张仲老由蜀中航空西游新疆南游昆明近将飞返诗以逆之·其四
作者：杨圻
朝代：清
体裁：七言绝句

天孙应道曾相识，博望今知有后身。千载支机留片石，从来祗赠姓张人。
归石花林
作者：杨圻
朝代：清
体裁：五言律诗

一从为客久，始识在家安。石色泉冲净，闲书日晒乾。山梅催酒热，江雪觉诗寒。入夕无佳客，高堂共笑欢。
归虞山园林
作者：杨圻
朝代：清
体裁：五言律诗

还家理松菊，人事喜归真。母健能忘老，妻贤不识贫。加餐诗有力，闭目世无人。尚有烟波舫，閒来试钓纶。
归里舟中作
作者：杨圻
朝代：清
体裁：五言律诗

四月渡荆吴，乡园景物殊。春山明郡国，夜雨响江湖。草色因人远，川光入鸟无。欣看粳稻绿，犹得应官租。
往岁余作四时读书乐于石花林道其实也我妻亦作四时闺隐乐为书扇头存之·其三
作者：杨圻
朝代：清
体裁：七言绝句

非关七夕始惊秋，夜夜房栊好梦幽。洗净高桐烧画烛，他年白发看牵牛。
往岁余作四时读书乐于石花林道其实也我妻亦作四时闺隐乐为书扇头存之·其二
作者：杨圻
朝代：清
体裁：七言绝句

红藕花开暮雨收，纱厨罢浴夏生秋。夕阳送尽弄新月，万柳风前一倚楼。
往岁余作四时读书乐于石花林道其实也我妻亦作四时闺隐乐为书扇头存之·其四
作者：杨圻
朝代：清
体裁：七言绝句

夫婿清名白雪词，田园长伴息机时。水窗人起呵妆镜，照见江梅第几枝。
征蒙·其一
作者：杨圻
朝代：清
体裁：古风

天风吹钩陈，摇摇光欲坠。诘朝令如山，仓卒发万骑。大车载军装，荦确寒沙里。小车挽糇粮，折轴复连辔。此去期立功，气盛百战利。出门不回顾，哀歌兵家忌。战死固足悲，生还宁免愧。天边不见人，雪外已无地。开步望北行，万里从兹始。
征蒙·其三
作者：杨圻
朝代：清
体裁：古风

严寒天地坼，鼻落未知痛。怪沙高如山，马惊不得控。将军悲数奇，百发不一中。崇朝伏万尸，飞乌啄肉冻。残兵登故垒，吹角集馀众。明日决一战，家国誓相共。
征蒙·其二
作者：杨圻
朝代：清
体裁：古风

北风对面来，塞云皆南飞。大军向沙漠，心与云相违。渐知敌垒近，复觉行人稀。夜战冰雪间，急击勿失机。强胡利穷阴，啮雪谷马肥。客主势已殊，何以突重围。男儿封侯想，到此百念非。荷戈望汉月，冰泪沾军衣。
征蒙·其四
作者：杨圻
朝代：清
体裁：古风

丈夫身许国，从军古所尊。有国乃有家，无家身安存。决念一当百，未战气先吞。大战天地动，须臾皆追奔。闺中收涕泪，频闻道路言。捷音满长安，无待家书论。
徐公·其一
作者：杨圻
朝代：清
体裁：七言绝句

虎符手剖建牙高，子舍承欢昼锦豪。一代奇尨兼福艾，中兴事业付儿曹。
徐公·其二
作者：杨圻
朝代：清
体裁：七言绝句

优游黻佩享修龄，春动旌旗綵舞庭。为祝天南洗兵马，将星常伴老人星。
徐州感怀示铁珊·其一
作者：杨圻
朝代：清
体裁：五言律诗

百战孤城在，风云霸气多。大山连芒砀，春水合黄河。群盗降秦帝，真人逼楚歌。东归原失计，盖世欲如何。
徐州感怀示铁珊·其二
作者：杨圻
朝代：清
体裁：五言律诗

西北凉风起，云从丰沛来。伯伦千日醉，王粲一春哀。落落中原事，悠悠天下才。黄河天欲雪，夜猎项王台。
徐州早发
作者：杨圻
朝代：清
体裁：七言绝句

秋尽江淮一客愁，乱山孤烛五更头。今宵断梦明朝续，拥上雕鞍过汴州。
徐州逆旅
作者：杨圻
朝代：清
体裁：七言绝句

看到乱山趋芒砀，坐来落日暗江湖。路傍来去无人识，自向春风尽一壶。
徐母·其一
作者：杨圻
朝代：清
体裁：七言绝句

生子桓桓大将才，中山世泽重云台。羊家军旅声名盛，仁恕都从母教来。
徐母·其二
作者：杨圻
朝代：清
体裁：七言绝句

直从赁庑振贤声，修到刘樊福慧清。甫也不须忧社稷，喜看璘玠将星明。
徐淮道中
作者：杨圻
朝代：清
体裁：五言律诗

一雁下连营，长淮鼓角清。乱山横古道，落日坠孤城。此地盖天险，何人知用兵。明朝见乡国，路近转心惊。
得仲联自桂林寄诗报以四绝句·其一
作者：杨圻
朝代：清
体裁：七言绝句

千家流徙瘴江行，想像西征万里情。独有诗人饶异数，桂林山水始鲜明。
得仲联自桂林寄诗报以四绝句·其三
作者：杨圻
朝代：清
体裁：七言绝句

野王辛苦贼中来，岭表投荒百事哀。日落沧溟风雨至，独来俯仰宋王台。
得仲联自桂林寄诗报以四绝句·其二
作者：杨圻
朝代：清
体裁：七言绝句

万首纵横万卷诗，江东迁客动哀思。欲同忧乐共天下，忍见晶盘堆荔枝。
得友人书却寄北京·其一
作者：杨圻
朝代：清
体裁：五言律诗

汗漫今犹昔，清狂未厌劳。坐听江涨急，仰卧众星高。能醉真吾友，成名愧尔曹。少年宜落魄，衰世且离骚。
得友人书却寄北京·其三
作者：杨圻
朝代：清
体裁：五言律诗

世薄诗书寝，文穷经济尊。百年期有道，方寸欲无言。地脉江流破，潮声雨捲翻。避人千万里，虽乐亦销魂。
得友人书却寄北京·其二
作者：杨圻
朝代：清
体裁：五言律诗

我亦能飘泊，平生感所亲。宁为万里客，不作故乡人。上国莺花盛，春江壁垒新。男儿耻家食，慎莫厌风尘。
得友人书却寄北京·其四
作者：杨圻
朝代：清
体裁：五言律诗

种树能千亩，安身有草亭。终年风月白，一国海山青。久矣疏儒术，飘然作客星。有时歌当哭，不辨醉还醒。
得子威札兼知纕蘅消息·其一
作者：杨圻
朝代：清
体裁：五言律诗

留滞三年久，行吟山海坳。贤豪几人在，家国一身抛。富贵反招隐，干戈广绝交。谷风破茅屋，鹤唳夜移巢。
得子威札兼知纕蘅消息·其二
作者：杨圻
朝代：清
体裁：五言律诗

江湖满明月，天末起相思。五代今何世，三分此一时。共怜无旧业，相赠但新诗。惆怅湘西隔，冬初雁可期。
得家书
作者：杨圻
朝代：清
体裁：七言绝句

春来愁看柳如丝，自作商人轻别离。箧里黄金巾上泪，教人重利重相思。
得幼儿丰祚贞祚家书
作者：杨圻
朝代：清
体裁：五言律诗

乡书多琐屑，风物倍依依。小县春偏早，今年花更肥。自忘为客久，祗解劝人归。早晚买山去，移家入翠微。
得彦通书却寄
作者：杨圻
朝代：清
体裁：古风

西山有鸾鹤，衔书云水隈。寄诗且招饮，令我心徘徊。秋月若夜雪，白花山桂开。微闻清露落，疑是幽人来。绿云流凉簟，清光何悠哉。对此发遐想，佳期谁为媒。
微晴游颐和园
作者：杨圻
朝代：清
体裁：古风

白日开青琐，离宫花满山。落英和雨急，春浪逆风还。松下朝房静，幽苔閒复閒。从前巢燕子，犹在殿梁间。
微雨初闻黄鹂声
作者：杨圻
朝代：清
体裁：五言律诗

纱窗山雨润，昼睡有馀清。碧树一溪静，黄鹂三五声。江湖增客泪，兵马恐春情。啼罢复飞去，空林心暗惊。
微雨宿颐和园听鹂馆晓晴
作者：杨圻
朝代：清
体裁：五言律诗

一夜上方雨，静闻哀涧清。翠微通御内，水殿似天明。晓日林花气，深山幽鸟声。逢春惊老大，风物不胜情。
忆墨公
作者：杨圻
朝代：清
体裁：五言律诗

江海十年别，飘然意自矜。秋天游五岳，落日送孤僧。竹净侵风簟，荷清隔雨灯。静居思面壁，自在亦何能。
忆少海汉上
作者：杨圻
朝代：清
体裁：五言律诗

昔渡荆门去，曾同万里船。高江翻夜雨，绝壁割秋天。落叶僧何往，空山虎独眠。十年归汉上，因忆旧游年。
忆岳州游二乔墓
作者：杨圻
朝代：清
体裁：五言律诗

寒食巴陵郡，春深风日凄。林花时一落，烟鸟不闻啼。艳色亦千古，游人成一蹊。苍梧愁二女，相望洞庭西。
忆常熟
作者：杨圻
朝代：清
体裁：古风

故乡奇胜甲天下，拳石撮土无痴顽。南寻丘壑不如意，益思吴越深长叹。近时边瘴皆乐土，一念家山清泪潸。自嗟衰病筋力软，当前峰壑愁跻攀。山灵笑我不深入，空抱琐骨鸣珊珊。
忆汉卿
作者：杨圻
朝代：清
体裁：七言绝句

已觉霜天肺腑清，赤瑛盘里翠生生。将军不喜羊羔酒，爱与诗人嚼水精。
忆江南 其一 宫门口
作者：杨圻
朝代：清
体裁：词

金铺静，露湿彩云寒。几点旌旂天际出，夜来明月满骊山。一雁过潼关。
忆江南 其一 宫门口
作者：杨圻
朝代：清

金铺静，露湿彩云寒。几点旌旃天际出，夜来明月满骊山。一雁过潼关。
忆江南 其一 过万寿山
作者：杨圻
朝代：清
体裁：词

雕墙里，楼殿倚寒空。立马回头人不见，千门万户月明中。掩面过离宫。
忆江南 其二 宫门口
作者：杨圻
朝代：清
体裁：词

宫门口，流水杂松风。楼殿无人丹桂落，五更风里景阳钟。秋月满离宫。
忆江南 其二 过万寿山
作者：杨圻
朝代：清
体裁：词

繁华歇，白鹭下青天。太液波凉红藕老，秋光如水夜如年。泪坠故宫前。
忆江南·宫门口
作者：杨圻
朝代：清

金铺静，露湿彩云寒。几点旌旃天际出，夜来明月满骊山。一雁过潼关。宫门口，流水杂松风。楼殿无人丹桂落，五更风里景阳钟。秋月满离宫。
忆江南·己酉秋，夜起坐万绿轩
作者：杨圻
朝代：清
体裁：词

凭栏久，灭烛露华清。月上蕉凉移暗绿，语来无寐已三更。处处下帘声。
忆江南·月夜归东陵山居
作者：杨圻
朝代：清
体裁：词

归来晚，露湿一山花。海上醉归三十里，满身明月下飞车。纤手瀹新茶。
忆江南·过万寿山
作者：杨圻
朝代：清

雕墙里，楼殿倚寒空。立马回头人不见，千门万户月明中，掩面过离宫。繁华歇，白鹭下青天。太液波凉红藕老，秋光如水夜如年，泪坠故宫前。
忆炎洲旧游赠妇
作者：杨圻
朝代：清
体裁：七言律诗

椎髻长裙乐未央，与君南服寄清狂。歌诗已得海山气，珠翠相生星月光。画寝春灯张夜饮，绿窗花雨理新妆。脱身柴米非容易，誓向烟波愿再偿。
忆王孙
作者：杨圻
朝代：清
体裁：词

满阶花雨湿重门。沈水香儿细细焚。锦帐春浓酒气薰。坐黄昏。云锁潇湘人不闻。
忆逊庵西疆
作者：杨圻
朝代：清
体裁：五言律诗

吾怜岑十八，诗句满氐羌。绝塞生秋月，高山接大荒。孤城无燕雀，八口入牛羊。异日生还路，河源记莫忘。
念奴娇·万生园安南象化去，伤而诔之，时余将游南溟
作者：杨圻
朝代：清
体裁：词

家山何在，看紫云红树，炎方天隔。络绎明驼同饮恨，俯仰胡沙边色。榕岛春荒，椰洲水暖，远梦迷南国。千花百草，雕栏愁卧岑寂。花里鹦鹉凄凉，天涯相伴，踯躅犹相识。能说飘零身世事，同向空王台侧。上苑笙歌，长杨车骑，一晌人间别。南溟帆影，载回天上消息。
念奴娇·偶遂亭高台雪后望夜色
作者：杨圻
朝代：清
体裁：词

人来深雪，到黄昏锁了，房栊清月。冻合瑶台人似鹤，酒后珊珊仙骨。绣帐灯明，云屏火暖，旧事何时节。长安万户，袁安高卧踪迹。搔首百尺楼高，纤云四捲，碧落今何夕。长忆宁王吹笛处，隔坐玉山千叠。华发堪惊，青山休笑，山也今顽白。夜来诗冷，梅花知道消息。
念奴娇·壬子春感
作者：杨圻
朝代：清
体裁：词

江岸飞满流莺，甚催春归去，些儿容易。都是寻常閒院落，日暖昏沉沉地。春已无踪，玉人不管，一枕春眠腻。空阶蝴蝶，两三飞过深翠。正是故国归来，男儿也有，几点伤心泪。曾与寒梅期后约，辜负月中霜里。记得深闺，那时帘底，悄影扶轻醉。小栏红烛，照人愁坐无寐。
念奴娇·壬子春感
作者：杨圻
朝代：清

江岸飞满流莺，甚催春归去，些儿容易。都是寻常闲院落，日暖昏沉沉地。春已无踪，玉人不管，一枕春眠腻。空阶蝴蝶，两三飞过深翠。正是故国归来，男儿也有几点伤心泪。曾与寒梅期后约，辜负月中霜里。记得深闺，那时帘底，悄影扶轻醉。小栏红烛，照人愁坐无寐。
思归诗·其一
作者：杨圻
朝代：清
体裁：五言律诗

一别林亭久，江乡生绿波。人情春雪薄，国士乱山多。况有相如病，非无宁戚歌。韶光浓似酒，我肯再蹉跎。
思归诗·其二
作者：杨圻
朝代：清
体裁：五言律诗

众贵独贫贱，何人真丈夫。川原生草木，舟楫在江湖。雁字归心直，东风病骨苏。故园花竹茂，三径未荒芜。
悼亡诗·其一
作者：杨圻
朝代：清
体裁：七言绝句

楼船江下气如云，永诀声凄不忍闻。戎马书生真薄倖，盖棺明日便从军。
悼亡诗·其七
作者：杨圻
朝代：清
体裁：七言绝句

岳阳回首不胜哀，绣柱珠帘踏浪开。同病有谁走相送，洞庭孤雁一声来。
悼亡诗·其三
作者：杨圻
朝代：清
体裁：七言绝句

频年惭愧说匡时，入洛吴儿鬓有丝。一自从军登广武，步兵不解说相思。
悼亡诗·其九
作者：杨圻
朝代：清
体裁：七言绝句

故园客舍两依依，要看旗开得胜归。今日江淮齐醉舞，仲宣清泪满征衣。
悼亡诗·其二
作者：杨圻
朝代：清
体裁：七言绝句

好春过尽又中秋，百日缠绵悔远游。从此潇湘好烟月，一生肠断岳州楼。
悼亡诗·其五
作者：杨圻
朝代：清
体裁：七言绝句

客中幽恨在眉端，话到归帆更不欢。秋水一江送船去，望夫思子两全难。
悼亡诗·其八
作者：杨圻
朝代：清
体裁：七言绝句

相逢父子语翻稀，满地烽烟归不归。阿父而今权代母，霜前雪后唤添衣。
悼亡诗·其六
作者：杨圻
朝代：清
体裁：七言绝句

赤壁江深山月高，义旗东下水萧萧。谁怜九月初三夜，死别生离第一宵。
悼亡诗·其十
作者：杨圻
朝代：清
体裁：七言绝句

洞庭波浪接荆关，玉匣招魂载骨还。省识愁眉含泪眼，一江秋水浸君山。
悼亡诗·其十一
作者：杨圻
朝代：清
体裁：七言绝句

岂有秦嘉赋悼亡，漫云荀令已神伤。求凰绝调休重理，此曲闻之我断肠。
悼亡诗·其四
作者：杨圻
朝代：清
体裁：七言绝句

门外湘江白露寒，夜凉相唤怯衣单。可堪万古团圆月，今世今年末次看。
惆怅词·其一
作者：杨圻
朝代：清
体裁：七言律诗

十里铜街弦索清，江山文藻丽人行。紫云捧出惊初面，青鸟衔来忆定情。凤胫灯烘花潋滟，虾须帘荡月分明。韦娘艳誉春城满，惭愧风流小杜名。
惆怅词·其三
作者：杨圻
朝代：清
体裁：七言律诗

分明开到海棠时，南部烟花第一枝。拾翠春骄红叱泼，烧灯火暖玉参差。房中初制閒情赋，海内争传薄倖诗。楼外绿杨风满树，龙媒镇日系西池。
惆怅词·其二
作者：杨圻
朝代：清
体裁：七言律诗

狂名虚并艳名豪，从此人间话薛涛。顾曲泥翻金络索，疗愁亲酌绿葡萄。九华语罢鸡香迸，七步吟成羯鼓高。今日征西车马里，收将钿盒出弓刀。
惆怅词·其五
作者：杨圻
朝代：清
体裁：七言律诗

当时去住两无家，露冷千门别馆娃。为有狂名重淮海，忍教情死累琅琊。洞天仙约胡麻饭，烽火南朝玉树花。若问萧郎无恙否，关山明月走兵车。
惆怅词·其八
作者：杨圻
朝代：清
体裁：七言律诗

人道微之与牧之，悼亡词赋狭邪诗。庸知锦瑟华年恨，并入青楼落拓时。尽有风情酬小玉，断无消息载西施。千愁自缚蚕成茧，缫到从头祇一丝。
惆怅词·其六
作者：杨圻
朝代：清
体裁：七言律诗

十幅蛮笺送北征，开缄声泪不分明。江关词赋能怜我，刍狗功名半为卿。解佩缘深逢旧地，飞花句满在前生。章台自是无攀折，好傍灵和万缕情。
惆怅词·其四
作者：杨圻
朝代：清
体裁：七言律诗

羽书夜达楚王台，惊破回波铁锁开。帐上闻歌诸将醉，江头跃马异军来。元戎小队关山远，幕府书生事业哀。从此妆楼罢梳洗，清秋宝镜独徘徊。
惆怅词八首选六
作者：杨圻
朝代：清

十里铜街弦索清，江山文藻丽人行。紫云捧出惊初面，青鸟衔来忆定情。凤胫灯烘花漱涩，虾须帘荡月分明。韦娘艳誉春城满，惭愧风流小杜名。狂名虚并艳名豪，从此人间话薛涛。顾曲泥翻金络索，疗愁亲酌绿葡萄。九华语罢鸡香进，七步吟成羯鼓高。今日征西车马里，收将钿盒出弓刀。分明开到海棠时，南部烟花第一枝。拾翠春骄红叱泼，烧灯火暖玉参差。房中初制閒情赋，海内争传薄幸诗。楼外绿杨风满树，龙媒镇日击西池。当时去住两无家，露冷千门别馆娃。为有狂名重淮海，忍教情死累琅琊。洞天仙约胡麻饭，烽火南朝玉树花。若间萧郎无恙否，关山明月走兵车。玉怨珠愁语万千，春香罗荐意绵绵。郎恩似海深于昔，妾貌如花瘦比前。乱后怜卿身在客，别来奈我夜为年。天涯烧烛雕梁寂，燕子双栖窥独眠。人道微之与牧之，悼亡词赋狭邪诗。庸知锦瑟华年恨，并入青楼落拓时。尽有风情酬小玉，断无消息载西施。千愁自缚蚕成茧，缫到从头只一丝。
惆怅词八首选六·其一
作者：杨圻
朝代：清

十里铜街弦索清，江山文藻丽人行。紫云捧出惊初面，青鸟衔来忆定情。凤胫灯烘花漱涩，虾须帘荡月分明。韦娘艳誉春城满，惭愧风流小杜名。
惆怅词八首选六·其三
作者：杨圻
朝代：清

分明开到海棠时，南部烟花第一枝。拾翠春骄红叱泼，烧灯火暖玉参差。房中初制閒情赋，海内争传薄幸诗。楼外绿杨风满树，龙媒镇日击西池。
惆怅词八首选六·其二
作者：杨圻
朝代：清

狂名虚并艳名豪，从此人间话薛涛。顾曲泥翻金络索，疗愁亲酌绿葡萄。九华语罢鸡香进，七步吟成羯鼓高。今日征西车马里，收将钿盒出弓刀。
惆怅词八首选六·其五
作者：杨圻
朝代：清
体裁：七言律诗

玉怨珠愁语万千，春香罗荐意绵绵。郎恩似海深于昔，妾貌如花瘦比前。乱后怜卿身在客，别来奈我夜为年。天涯烧烛雕梁寂，燕子双栖窥独眠。
惆怅词八首选六·其六
作者：杨圻
朝代：清

人道微之与牧之，悼亡词赋狭邪诗。庸知锦瑟华年恨，并入青楼落拓时。尽有风情酬小玉，断无消息载西施。千愁自缚蚕成茧，缫到从头只一丝。
惆怅词八首选六·其四
作者：杨圻
朝代：清

当时去住两无家，露冷千门别馆娃。为有狂名重淮海，忍教情死累琅琊。洞天仙约胡麻饭，烽火南朝玉树花。若间萧郎无恙否，关山明月走兵车。
愚孝篇赠孝警刘俊卿
作者：杨圻
朝代：清
体裁：古风

愚夫必至人，入圣几一蹴。自古独行传，不闻来谤讟。孝哉刘俊卿，未受诗书育。家贫为警卒，辛苦博微禄。奉母养五口，恃以免沟渎。出门去荷戈，独任冻馁酷。严警凄达旦，霜雪满衣服。堂有坐食人，宁辞抱关辱。日夕负米来，喜得共饘粥。倚闾望儿归，儿归笑可掬。兄弟炊黄粱，温汤濯母足。蹀躞服其劳，依依共灯烛。贫贱百事哀，但有天伦福。饱食母忘忧，心苦儿力促。母老久衰病，展转在床褥。一室如悬磬，何以致蔘茯。岂无和缓医，无钱命奚续。诚恐母长往，百身莫可赎。寒灯照白发，秋风破茅屋。绕床无声泣，不敢有声哭。人生到此境，天地为蜷局。徬徨复徬徨，踯躅复踯躅。力尽人事穷，计惟天可黩。恍若有照临，苍然诉所欲。解衣跪呼天，莫我慈母夺。愿延母也命，愿醢儿也肉。四顾室无人，抽刀拔刀速。淋漓重半斤，方五寸盈掬。兄惊奔而入，昏踣血如浴。苏视肉在手，顾兄勿母告。裹创作羹汤，须臾果母腹。母食诧甘美，谓味胜六畜。鬼神塞户庭，真宰夜雨粟。天必寿尔母，慰尔天性笃。天不寿尔母，曷为人伦鹄。哀哀妖乱世，天地一翻覆。非孝与讨父，邪说道相属。往者湘楚间，杀牛谋诸犊。遂令父母心，生子而觳觫。群帅枭獍行，云袪周孔毒。谓返狉獉时，乃免天性梏。礼失今求野，陋巷闻哭竹。是宜旌其闾，用化鸟兽俗。或斥曰愚孝，未可加勉勖。咄咄不祥言，昔法当刑戮。壮士为国殇，生命白刃触。肝脑殉原野，反顾斯耻恧。亦知死无补，宁非愚忠蓄。岂不惜其躯，欲以捍邦族。闻此解体言，谋国其手束。割股小者耳，舆尸千里伏。谁甘千万人，往矣涂刀镞。临难求苟免，曷救国日蹙。瓦解天下心，丧邦兹言卜。异哉谈忠孝，一毛拔大木。言者见肺肝，闻者严手目。谁非为人子，何以报育鞠。谁非为父母，孰则养茕独。西方青囊术，刀圭发新录。借血从外输，沉疴起信宿。况兹一气体，物理其来复。斯人瓮牖子，其行太璞玉。虽曰未尝学，我谓何必读。天下多智者，未必异豕鹿。诚独敬其愚，执鞭我思熟。
感怀诗
作者：杨圻
朝代：清
体裁：七言律诗

如此人间赋卜居，江湖满地费踌躇。多经磨折文章静，不合时宜骨肉疏。与古之人共宇宙，谈天下事辄欷歔。王孙足迹南而北，不吊专诸吊望诸。
感怀诗
作者：杨圻
朝代：清
体裁：古风

贵贱原同尽，多事悲与喜。荣名空万古，羲轩都已死。日月差强健，往来今尚此。宇宙本至静，谁为动之始。抟土为城郭，裂帛辨青紫。万骨乃相驱，争自残生理。逆知百世后，扰攘不能已。能得造物和，寸晷胜久视。爱兹春夏佳，莫负秋冬美。东邻百岁翁，有田授其子。人生在天地，食粟及健齿。
感怀诗示同志·其一
作者：杨圻
朝代：清
体裁：五言律诗

用拙非为耻，心违转自阿。人情都不适，吾道竟如何。日暮烟花暗，春深兵马多。旧时冠带在，开箧一摩挲。
感怀诗示同志·其三
作者：杨圻
朝代：清
体裁：五言律诗

国大人还满，山空我独趋。却看天地在，未觉古今殊。高枕潮如雪，清灯月满湖。此生知己少，对影未为孤。
感怀诗示同志·其二
作者：杨圻
朝代：清
体裁：五言律诗

江湖虚旧约，兵革暂相亲。避地非吾土，幽居及好春。平生能守拙，气骨未输人。且喜云卿室，乌皮少俗尘。
感怀诗示同志·其五
作者：杨圻
朝代：清
体裁：五言律诗

吾道甘岑寂，山居祇闭门。瘦梅开绝壁，高雪拥孤村。便欲依慈母，犹能赋小园。宁教违世意，未敢向人言。
感怀诗示同志·其六
作者：杨圻
朝代：清
体裁：五言律诗

衰世名非福，清流语岂真。奇才皆独乐，风义复何人。大误身为客，相看骨不贫。可怜天下事，姚宋在风尘。
感怀诗示同志·其四
作者：杨圻
朝代：清
体裁：五言律诗

濯足游南极，披衣望北辰。高山天有路，大雪世无人。独坐千秋定，清游万里春。所期宁不达，司马岂长贫。
感秋诗
作者：杨圻
朝代：清

八月登临惊客心，烽烟万里忽萧森。南洲草木黄陵晚，西蜀楼台白帝阴。赌墅何人陪谢傅，誓师未必得陈琳。荒江欲渡无舟楫，坐看风云入塞深。月上江寒白雁来，北山松桂素秋哀。苍梧木落孤城闭，剑阁云深万马来。塞上星河谁拜井，军中雨雪且登台。早知公路心无汉，昨夜山东插血回。似闻大隐起江湖，六合烟波失钓徒。天下英雄谁与操，江东人物既生瑜。章邯军马关东久，刘濞金钱百粤枯。近日晋昌车骑众，客来莫是看花无。怅卧沧江岁月催，九天露冷万年杯。为愁落日登楼去，欲望黄河走马来。汉将假王争自立，楚军高会总相猜。庸知形胜非为福，一寸江山万骨灰。中原成败已无形，倦眼愁看岳渎青。长使南云横战垒，何时东井聚明星。笙歌月夜开金谷，灯火楼船下洞庭。新拜五侯兼赐第，玉津沁水旧林亭。
感秋诗·其一
作者：杨圻
朝代：清
体裁：七言律诗

八月登临惊客心，烽烟万里忽萧森。南洲草木黄陵晚，西蜀楼台白帝阴。赌墅何人陪谢傅，誓师未必得陈琳。荒江欲渡无舟楫，坐看风云入塞深。
感秋诗·其三
作者：杨圻
朝代：清
体裁：七言律诗

似闻大隐起江湖，六合烟波失钓徒。天下英雄谁与操，江东人物既生瑜。章邯军马关东久，刘濞金钱百粤枯。近日晋昌车骑众，客来莫是看花无。
感秋诗·其二
作者：杨圻
朝代：清

月上江寒白雁来，北山松桂素秋哀。苍梧木落孤城闭，剑阁云深万马来。塞上星河谁拜井，军中雨雪且登台。早知公路心无汉，昨夜山东插血回。
感秋诗·其二
作者：杨圻
朝代：清
体裁：七言律诗

月上江寒白雁来，北山松桂素秋哀。苍梧木落孤城闭，剑阁云深万马来。塞上星河谁拜井，军中雨雪且登台。早知公路心无汉，昨夜山东歃血回。
感秋诗·其五
作者：杨圻
朝代：清
体裁：七言律诗

中原成败已无形，倦眼愁看岳渎青。长使南云横战垒，何时东井聚明星。笙歌月夜开金谷，灯火楼船下洞庭。新拜五侯兼赐第，玉津沁水旧林亭。
感秋诗·其四
作者：杨圻
朝代：清
体裁：七言律诗

怅卧沧江岁月催，九天露冷万年杯。为愁落日登楼去，欲望黄河走马来。汉将假王争自立，楚军高会总相猜。庸知形胜非为福，一寸江山万骨灰。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其一
作者：杨圻
朝代：清
体裁：七言绝句

一片风花飞水天，桃花开在水西边。青山更在桃花外，不见人家但见船。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其三
作者：杨圻
朝代：清
体裁：七言绝句

花溪水乱歌船密，柳岸风高酒店香。犊鼻男儿潇洒甚，当门涤器伴吴娘。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其二
作者：杨圻
朝代：清
体裁：七言绝句

落花飞絮满春流，坐看溪头放鹤舟。村里碧桃红似火，日高风暖正开楼。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其五
作者：杨圻
朝代：清
体裁：七言绝句

踏歌声里鸟关关，淡抹浓妆斗翠鬟。日落峰头人散后，衣香犹在水山间。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其六
作者：杨圻
朝代：清
体裁：七言绝句

村北村南飞鹧鸪，艳阳春水绕田庐。玉人船在桃花下，自唤渔翁买鳜鱼。
戊午三月三日偕霞客放船尚湖看桃花山明水媚花草黏天万人空巷画船如云计十年不家今而后知故乡春游之乐·其四
作者：杨圻
朝代：清
体裁：七言绝句

水田山郭柳阴低，十里骄阳浪打堤。草色花香三四里，满船红袖过山溪。
戊午春日石花林閒居杂诗·其一
作者：杨圻
朝代：清
体裁：五言律诗

半世辞乡国，经年住县城。五湖原有宅，四海已无名。春水流人影，溪云暗鸟声。诛茅欣有托，一息远游情。
戊午春日石花林閒居杂诗·其三
作者：杨圻
朝代：清
体裁：五言律诗

斋静昼眠足，醒来山满床。病因得句起，贫为买花忘。藤午蜂衙热，薇阴蝶睡凉。不知老将至，犹复惜春光。
戊午春日石花林閒居杂诗·其二
作者：杨圻
朝代：清
体裁：五言律诗

杳杳南塘路，园林未就荒。一从罢羽猎，不复赋长杨。独坐落花静，微闻幽草香。瘦妻多喜色，杜甫已还乡。
戊午春日石花林閒居杂诗·其五
作者：杨圻
朝代：清
体裁：五言律诗

独坐艳阳里，莺啼花满林。人情怜日暮，世事觉春深。小郡安耕种，山歌说古今。垂纶聊寄意，设饵亦何心。
戊午春日石花林閒居杂诗·其四
作者：杨圻
朝代：清
体裁：五言律诗

舍北生春水，城南见绿阴。呼儿开酒瓮，邀客入花林。山暗当窗榻，风鸣挂壁琴。自然诗兴发，佳句不须寻。
戊午正月十三夕漏三下自煎小云团锦绣谷牖下侍儿敲冰汲西池归报雪盛喜呼妇起把烛入梅花田雪深半尺林上缤纷未止红白交错花雪不可辨妇出西洋香冰酒赏之因忆光绪之末少年承乏郎曹当残腊春初裘马清狂宴游斯盛红萼如笑时移人老奈何·其一
作者：杨圻
朝代：清
体裁：七言绝句

辋川幽事敞亭台，摩诘诗情雪里催。未忍即眠还欲醉，手擎宫烛照新梅。
戊午正月十三夕漏三下自煎小云团锦绣谷牖下侍儿敲冰汲西池归报雪盛喜呼妇起把烛入梅花田雪深半尺林上缤纷未止红白交错花雪不可辨妇出西洋香冰酒赏之因忆光绪之末少年承乏郎曹当残腊春初裘马清狂宴游斯盛红萼如笑时移人老奈何·其三
作者：杨圻
朝代：清
体裁：七言绝句

天街宝马绕歌楼，羯鼓声停罢夜游。蜡炬两行归院去，雪花飞上绿云裘。
戊午正月十三夕漏三下自煎小云团锦绣谷牖下侍儿敲冰汲西池归报雪盛喜呼妇起把烛入梅花田雪深半尺林上缤纷未止红白交错花雪不可辨妇出西洋香冰酒赏之因忆光绪之末少年承乏郎曹当残腊春初裘马清狂宴游斯盛红萼如笑时移人老奈何·其二
作者：杨圻
朝代：清
体裁：七言绝句

风流一半要繁华，莫笑羊羔美酒家。雪夜烧灯如白日，玉人相并看梅花。
戊午正月十三夕漏三下自煎小云团锦绣谷牖下侍儿敲冰汲西池归报雪盛喜呼妇起把烛入梅花田雪深半尺林上缤纷未止红白交错花雪不可辨妇出西洋香冰酒赏之因忆光绪之末少年承乏郎曹当残腊春初裘马清狂宴游斯盛红萼如笑时移人老奈何·其四
作者：杨圻
朝代：清
体裁：七言绝句

青琐清寒见绿华，王根第宅石崇家。薰香独自成追忆，夜半烧灯看落花。
戊寅首夏南归唐沽途中纪愤
作者：杨圻
朝代：清
体裁：七言绝句

六合纷纷飞战尘，蓟门此别黯伤神。东风吹立浪花直，七十二沽愁煞人。
戊申中秋夕值宿万寿山户部公所夜闻颐乐殿箫鼓声·其一
作者：杨圻
朝代：清
体裁：七言绝句

千门灯火望琼楼，祗道繁华不道愁。墙里笙歌墙外月，十分富贵二分秋。
戊申中秋夕值宿万寿山户部公所夜闻颐乐殿箫鼓声·其二
作者：杨圻
朝代：清
体裁：七言绝句

水天清话到三更，露冷閒阶梦不成。渔唱一声风月白，玉泉山下少人行。
戊申之秋外舅李公伯行奉使英国奏调司书记新加坡留别王啸龙章一山诸同年
作者：杨圻
朝代：清

幽州早雁拂边楼，畿辅云山动地秋。莫是乘舟非恋阙，断无投笔为封侯。五溪衣服浮家乐，四塞风尘去国愁。万点青峰青未了，中原尽处是崖州。生不逢辰晏百年，鱼龙尺水事茫然。九州落日人皆醉，万仞尖山马不前。闻说参军多记室，我来入幕厕高贤。当时郭李同舟日，争及成连去刺船。扶馀真定事如何，奉使仙槎初渡河。大野星摇闻戍角，海门月落起夷歌。独来岛国衣冠古，每看天文涕泪多。醉后醒来人不见，匣中长剑尽摩挲。挂席沧洲趁好风，抱琴弹向海山空。中原分野星河近，南国楼台瘴疠雄。人笑书生逐什一，天教此子脱牢笼。文螺紫贝寻常物，异日臣佗口舌功。北雁南飞大泽秋，日斜风急正登楼。古今事改天堪问，舟楫功深地要愁。醉后闭门山冷落，起来支枕海横流。年年八月浮查去，万一牵衣宿斗牛。
戊申之秋外舅李公伯行奉使英国奏调司书记新加坡留别王啸龙章一山诸同年·其一
作者：杨圻
朝代：清
体裁：七言律诗

幽州早雁拂边楼，畿辅云山动地秋。莫是乘舟非恋阙，断无投笔为封侯。五溪衣服浮家乐，四塞风尘去国愁。万点青峰青未了，中原尽处是崖州。
戊申之秋外舅李公伯行奉使英国奏调司书记新加坡留别王啸龙章一山诸同年·其三
作者：杨圻
朝代：清
体裁：七言律诗

森森宫殿蓬莱近，肃肃衣冠草莽微。三辅河山秋向尽，五陵裘马客初归。人间豹隐虚前辈，天上龙章忆圣辉。且与诸公同一醉，酒杯宽大菊花肥。
戊申之秋外舅李公伯行奉使英国奏调司书记新加坡留别王啸龙章一山诸同年·其二
作者：杨圻
朝代：清
体裁：七言律诗

生不逢辰晏百年，鱼龙尺水事茫然。九州落日人皆醉，万仞尖山马不前。闻说参军多记室，我来入幕厕高贤。当时郭李同舟日，争及成连去刺船。
戊申之秋外舅李公伯行奉使英国奏调司书记新加坡留别王啸龙章一山诸同年·其五
作者：杨圻
朝代：清
体裁：七言律诗

市隐郊居意自宽，还从杯底觅清欢。茫茫落日长途远，寂寂江山独立看。物外初闻鸡犬地，枕中曾见甲兵寒。龙门马坂浑闲事，百尺楼中酒不乾。
戊申之秋外舅李公伯行奉使英国奏调司书记新加坡留别王啸龙章一山诸同年·其六
作者：杨圻
朝代：清
体裁：七言律诗

北雁南飞大泽秋，日斜风急正登楼。古今事改天堪问，舟楫功深地要愁。醉后闭门山冷落，起来支枕海横流。年年八月浮查去，万一牵衣宿斗牛。
戊申之秋外舅李公伯行奉使英国奏调司书记新加坡留别王啸龙章一山诸同年·其六
作者：杨圻
朝代：清
体裁：七言律诗

挂席沧洲趁好风，抱琴弹向海山空。中原分野星河近，南国楼台瘴疠雄。人笑书生逐什一，天教此子脱牢笼。文螺紫贝寻常物，异日臣佗口舌功。
戊申之秋外舅李公伯行奉使英国奏调司书记新加坡留别王啸龙章一山诸同年·其四
作者：杨圻
朝代：清

市隐郊居意自宽，还从杯底觅清欢。茫茫落日长途远，寂寂江山独立看。物外初闻鸡犬地，枕中曾见甲兵寒。龙门马阪浑閒事，百尺楼中酒不干。
戊申之秋外舅李公伯行奉使英国奏调司书记新加坡留别王啸龙章一山诸同年·其四
作者：杨圻
朝代：清
体裁：七言律诗

扶馀真定事如何，奉使仙槎初渡河。大野星摇闻戍角，海门月落起夷歌。独来岛国衣冠古，每看天文涕泪多。醉后醒来人不见，匣中长剑尽摩挲。
戊辰上巳日遐庵颖人诸君招集北海禊饮赋诗宾主殆百人余方归自邺中军次大病不能往同人代拈野字倚枕赋此
作者：杨圻
朝代：清
体裁：古风

方春嗟行役，孤情不可写。从军登丛台，平原横万马。荡胸望远春，日落太行赭。蓬蓬生阵云，杀气弥绿野。解衣风尘中，归来寻白社。胜日临清流，上京盛儒雅。酒香发水殿，芳林映碧瓦。宫莺调新哢，渌波动幽泻。微风流羽觞，落英与之下。烟景本无私，得之谁所假。坐中角巾人，清欢吾盖寡。平生齐万类，良辰独不舍。缅思秉烛狂，久负春游冶。栖栖王仲宣，忧怀谁知者。
戊辰渡辽遇故人钟逊庵别十四年矣共谈往昔如隔世事赠我诗又出近年所作诗文相质率书四律为谢·其一
作者：杨圻
朝代：清
体裁：五言律诗

久乱得无恙，相看惊抱孙。平生意气尽，与子一倾樽。能以文章重，犹怜道义存。异时纪流寓，应识管公屯。
戊辰渡辽遇故人钟逊庵别十四年矣共谈往昔如隔世事赠我诗又出近年所作诗文相质率书四律为谢·其三
作者：杨圻
朝代：清
体裁：五言律诗

昨夜梧桐冷，离宫秋雨哀。故人抱诗卷，相向一樽开。王迹俱亡熄，风情奈老催。幽州吞落日，关塞极天来。
戊辰渡辽遇故人钟逊庵别十四年矣共谈往昔如隔世事赠我诗又出近年所作诗文相质率书四律为谢·其二
作者：杨圻
朝代：清
体裁：五言律诗

亦知违世用，未许为人谋。舟楫迷三峡，风烟共九州。迟回淹日月，歌哭有春秋。八极尽芳草，王孙留不留。
戊辰渡辽遇故人钟逊庵别十四年矣共谈往昔如隔世事赠我诗又出近年所作诗文相质率书四律为谢·其四
作者：杨圻
朝代：清
体裁：五言律诗

云水迷孤竹，东游泪满身。羊裘欲何适，皂帽且相亲。北海心存汉，长沙论过秦。可怜知我者，举国曰诗人。
我乡鲥鱼来自福山江口早晚两潮举网得鱼则入城卖之故美甚·其一
作者：杨圻
朝代：清
体裁：七言绝句

东港潮来喜暮晴，故乡风物最关情。江船附郭鲥鱼上，春水斜阳晚市声。
我乡鲥鱼来自福山江口早晚两潮举网得鱼则入城卖之故美甚·其二
作者：杨圻
朝代：清
体裁：七言绝句

三月园林春色阑，草堂幽事足杯盘。樱桃红熟江鱼美，小宴家家看牡丹。
战马
作者：杨圻
朝代：清
体裁：五言律诗

苜蓿满秋山，葡萄入汉关。似闻成大业，未必是天闲。烽火玉门道，琵琶青海湾。四郊多战垒，尔骨岂长閒。
扫墓纪痛·其一
作者：杨圻
朝代：清
体裁：五言律诗

台谏八十士，何人闻忤时。秦亡皆后中，吴沼岂先知。圣主未尝罪，群臣都见疑。当时难定论，今日作何辞。
扫墓纪痛·其二
作者：杨圻
朝代：清
体裁：五言律诗

十年国家事，孤子又孤臣。抉眼先哀愤，求书未及身。平生无涕泪，一恸为君亲。物极是非定，差闻毁誉真。
扬子江春望
作者：杨圻
朝代：清
体裁：五言律诗

举目金陵渡，东风水满津。大江流故郡，春色带归人。畅以烽烟净，依然风日新。消魂故乡乐，转为怨芳辰。
扬子江春望感怀·其一
作者：杨圻
朝代：清
体裁：五言律诗

草暗南风热，登楼百感新。别筵桃李盛，旅馆水山春。欲避荆公贵，宁悲原宪贫。已知天下事，褒鄂尚风尘。
扬子江春望感怀·其二
作者：杨圻
朝代：清
体裁：五言律诗

病起千山绿，渔樵处处歌。临江思浩渺，望日感阳和。醉卧苍生尽，伤春寡妇多。出门惊物候，哀乐为谁何。
投宿嵩山白鹤观
作者：杨圻
朝代：清
体裁：五言绝句

行行青冥里，暮叩翠微窟。柴门松萝深，石上黄昏月。
折柳曲·其一
作者：杨圻
朝代：清
体裁：七言绝句

鹦鹉洲边折柳枝，奈何无奈万千丝。美人一去风光晚，啼乱黄莺春不知。
折柳曲·其三
作者：杨圻
朝代：清
体裁：七言绝句

玉树歌残更漏寒，更从别后忆清欢。春江花月知多少，放下珠帘不忍看。
折柳曲·其二
作者：杨圻
朝代：清
体裁：七言绝句

水柳青青草满堤，子规声急尽情啼。门前万里桃花水，送到江南又海西。
折柳曲·其五
作者：杨圻
朝代：清
体裁：七言绝句

戎马频年阅岁华，烽烟满眼杂莺花。仲宣别有登楼恨，不怨从军不忆家。
折柳曲·其六
作者：杨圻
朝代：清
体裁：七言绝句

三月烟花万户侯，繁华散了便成愁。楚江风水吴江浪，何日相逢海尽头。
折柳曲·其四
作者：杨圻
朝代：清
体裁：七言绝句

十里铜街夜可怜，每闻弦索意茫然。繁华一刻知何价，拚与花枝笑独眠。
披阅石花林图照有感·其一
作者：杨圻
朝代：清
体裁：六言诗

春山连朝细雨，春水十里湖田。携酒閒行野岸，买花载酒归船。
披阅石花林图照有感·其三
作者：杨圻
朝代：清
体裁：六言诗

过墙蝶翻双下，隔水莺啭数声。春月红藤庭院，夕曛人影分明。
披阅石花林图照有感·其二
作者：杨圻
朝代：清
体裁：六言诗

年年花时小宴，宾主入林尽欢。金谷飞觞皆醉，春衣坐月犹寒。
披阅石花林图照有感·其五
作者：杨圻
朝代：清
体裁：六言诗

千枝万枝红萼，山童扫雪幽深。林下吹残玉笛，月中醉拥红衾。
披阅石花林图照有感·其六
作者：杨圻
朝代：清
体裁：六言诗

斜风拂衣细柳，急雨打桨残莲。归趁西湖烟水，扁舟直到门前。
披阅石花林图照有感·其四
作者：杨圻
朝代：清
体裁：六言诗

棠梨香生雨后，杨柳翠袅风前。开阁满城莺语，捲帘一水茶烟。
拉夫行
作者：杨圻
朝代：清
体裁：古风

西南壮夫尽，徵丁到童叟。县官奉军牒，遮道捉人吼。如狼如虎兵，一绳贯八九。驱若羊豕群，入夕闭一牖。官虽爱其民，颦蹙不敢苟。东邻有老翁，废病瘦如帚。暮出忽不归，其妻终夜守。墟里咫尺间，一步一回首。求归致一诀，以石塞其口。老妇倚门号，问人得归否。言翁已衰年，何能胜戴负。今闻赴中原，黎明发淮右。千里运军需，所经皆盗薮。此去必不活，皮骨其能久。恨不昨日死，犹得一握手。西邻失其子，夫妻皆残朽。贫贱亦娇儿，天性殊独厚。欲呼耶娘诀，过门哭且走。其母闻儿声，奔出弃其斗。父见卧地哭，仰天但搏肘。何尝通一辞，惶遽失时后。人生如此别，草草骨肉剖。何以为人子，何以为父母。回头持夫归，复恐伤其耦。嗟此离乱民，昔为太平狗。眼中见开元，斑白守畎亩。由来安耕凿，帝力知何有。胡为就暮年，穷兵厄老丑。始知覆载中，无能名所受。益思承平时，致此谁尸咎。吞声不遄死，伤哉两老妇。
招魂词·其一
作者：杨圻
朝代：清
体裁：七言绝句

魂来魂去长沙远，秋水连江日暮云。太白年来成懒病，更无歌曲吊湘君。
招魂词·其三
作者：杨圻
朝代：清
体裁：七言绝句

三匝梅花溅泪痕，精灵知我为招魂。张弦一鼓湘江操，夜半无人雨打门。
招魂词·其二
作者：杨圻
朝代：清
体裁：七言绝句

归去来兮不可停，巴邱烽火失峰青。湘妃祠外行人绝，日落风生翻洞庭。
招魂词·其四
作者：杨圻
朝代：清
体裁：七言绝句

环佩归来慰我思，江风山雨费支持。招魂不上青词句，但抱梅花读楚辞。
按：挽阵亡军士。时杨任北洋军阀陈光远的秘书，因陈光远不知刘表是何人，误将汉末“八俊”之一的刘表当作让成都的刘璋，以为杨讥讽他，杨几遭杀身之祸 其一 挽杨宇霆
作者：杨圻
朝代：清
体裁：古风

讵同西蜀偏安，总为幼常挥痛泪；凄绝东山零雨，终怜管叔误流言。
按：挽阵亡军士。时杨任北洋军阀陈光远的秘书，因陈光远不知刘表是何人，误将汉末“八俊”之一的刘表当作让成都的刘璋，以为杨讥讽他，杨几遭杀身之祸 其二 挽杨宇霆
作者：杨圻
朝代：清
体裁：古风

知杨太尉在堂，忍把锦裘追往事；为马幼常流涕，至今黄壤怆平生。
挽丁梅伯
作者：杨圻
朝代：清
体裁：联

死别诀新婚，逝者如斯难暝目；父殁观其行，诸郎善养未亡人。
挽云亭
作者：杨圻
朝代：清
体裁：联

飞将号楼船，昔者当为万人敌；德门光梓里，殁而可祀乡先生。
挽卓母曹太夫人
作者：杨圻
朝代：清
体裁：联

大赉无双四代，盛冒福禄寿；义方未艾一门，孝友子孙曾。
挽夏午诒
作者：杨圻
朝代：清
体裁：联

身世如庾子山，独叹文章惊海内；成佛后谢灵运，别有天地非人间。
挽天枢
作者：杨圻
朝代：清
体裁：联

竞爽机云，叹逝赋成士衡恨；齐名轼辙，谪居诗忆子由多。
挽妻·其一
作者：杨圻
朝代：清
体裁：联

斯地何地今时何时，久客累卿竟至此；同生不生共死不死，人间无处可销魂。
挽妻·其七
作者：杨圻
朝代：清
体裁：联

为令妻，为贤母，为孝妇，为慈姑，自嫁黔娄，百事艰难无怨色；调护我，规谏我，亲爱我，敬尊我，可怜庾信，暮年辞赋但招魂。
挽妻·其三
作者：杨圻
朝代：清
体裁：联

忆烧笋山厨，买鱼江郭，五年偕隐助清狂，诗成海内尽知君，说福慧双修，此乐不可复再；叹翠裘拥月，绣榻眠花，半世倡随多自在，别后夜台谁作伴，料死生不二，相思仍是同心。
挽妻·其九
作者：杨圻
朝代：清
体裁：联

自怜戎马生涯，惊叹逝吟成，一夜霜华先上鬓；又是寒梅时节，正还家心怯，故园花发更无人。
挽妻·其二
作者：杨圻
朝代：清
体裁：联

为念文园多病，可怜万里走相依，叹双身瘴疠伴艰难，缠绵百日，载骨而归，我悔诗迎黄歇浦；不嫌元稹清贫，重约他生愿共命，正满地烽烟催永决，鼙鼓一声，回头何处，从今梦绕岳阳楼。
挽妻·其五
作者：杨圻
朝代：清
体裁：联

知己莫如卿，寻常小别苦相思，更那堪军中哭像，客里招魂，不如死耳；此行真大误，昔日戏言都到眼，欲再伴红雨妆迟，绿天雨细，其可得乎。
挽妻·其八
作者：杨圻
朝代：清
体裁：联

忆昔太平世界，年少夫妻，诗酒负微名，争夸才子佳人双修福慧；可怜环佩归来，画图省识，音容成永诀，此后月中霜里自去扶持。
挽妻·其六
作者：杨圻
朝代：清
体裁：联

客中死别纵堪悲，犹得回肠各诉，握手亲呼，知泉下当能少慰；梦里相逢悭一面，漫言明月前身，玉箫再世，恐他生应更无凭。
挽妻·其十
作者：杨圻
朝代：清
体裁：联

平生爱诵我诗，此后当为卿呕血；到死竟成佛果，愿毋忘临别盟言。
挽妻·其十一
作者：杨圻
朝代：清
体裁：联

安得尽母之大慈大悲，一言而为天下法；似闻已仙去七月七日，词中有誓两心知。
挽妻·其十二
作者：杨圻
朝代：清
体裁：联

风雪送归人，不敢问来日绮窗，寒梅着花未；潇湘寻旧迹，忍重听一声清瑟，江上数峰青。
挽妻·其四
作者：杨圻
朝代：清
体裁：联

娶妻能得阴丽华，自誉一生多痴福；还乡不如杜子美，输他作伴有青春。
挽孙师郑
作者：杨圻
朝代：清
体裁：联

穷而后工，乱世忧吁诗文阁；死犹在客，家山寂寞拜王楼。
挽孙洪伊
作者：杨圻
朝代：清
体裁：联

管乐有国士风，北方之强，河朔英灵君祭酒；东南入流寓傅，霸才无主，落花时节我投诗。
挽张孝若
作者：杨圻
朝代：清
体裁：联

小别几何时，忆金谷花开，洛下河山同煮酒；此才真可惜，闻华亭鹤唳，大江风月正思君。
挽张謇
作者：杨圻
朝代：清
体裁：联

生财超范蠡；立雪愧杨时。
挽曾孟璞表兄
作者：杨圻
朝代：清
体裁：联

一乡称钜室，身后竟清贫，如君子孝孙贤，但留忠厚诗书，乱世种瓜亦何恨；旧业守名园，卜居曾托足，昔我喧宾夺主，感到山邱华屋，令人看竹欲无言。
挽朱艾卿
作者：杨圻
朝代：清
体裁：联

自让皇帝去国以还，辽海梦觚棱，绍圣遗臣嗟德祐；是先大夫及门之长，瓣香话衣钵，南丰风节继庐陵。
挽李木斋
作者：杨圻
朝代：清
体裁：联

公望盛先朝，梦断瀛洲，有负曲江好风度；人才多后辈，会开洛下，每怀永叔论诗文。
挽李镇卿
作者：杨圻
朝代：清
体裁：联

地隐溯高踪，四明山水思狂客；文人关至性，春草池塘恸惠连。
挽段祺瑞
作者：杨圻
朝代：清
体裁：联

佛法得心通，知并世英雄，成败一般皆画饼；人间谁国手，数满盘胜负，江山无限看残棋。
挽江叔海毛夫人
作者：杨圻
朝代：清
体裁：联

历咸同光宣四代，挹清芬，有通德，有赐书，梦笔家声由内则；合夫子孙曾一堂，亲色笑，亦令妻，亦寿母，齐眉人瑞见耆英。
挽海州李啸溪参政·其一
作者：杨圻
朝代：清
体裁：五言律诗

公谋今不用，四海意如何。当世从龙众，南人扣马多。文章生气力，谈笑任风波。淮海清秋满，东归遂浩歌。
挽海州李啸溪参政·其二
作者：杨圻
朝代：清
体裁：五言律诗

不识东方朔，今年见岁星。清时犹卧雪，老去更浮萍。焚草头逾白，迷花眼自青。歌诗满部曲，身后不堪听。
挽潘复夫人
作者：杨圻
朝代：清
体裁：联

助丞相理八百桑株，孝养博慈欢，黻佩相庄膺大赉；有天女散大千花片，涅槃成佛果，优昙示疾证无生。
挽澄清师
作者：杨圻
朝代：清
体裁：联

历道咸同光宣民朝，甲子三逢，自是君身换仙骨；得四万七千百六日，庚申同守，别有天地非人间。
挽王树楠
作者：杨圻
朝代：清
体裁：联

烽火忆辽东，叹皂帽相从，举酒祇谈风月好；山河恸宗国，感蒲轮无恙，序诗许我性情多。
挽畏公四十韵
作者：杨圻
朝代：清
体裁：古风

君昔治山郡，人称新尹贤。宦辙遍山水，往往发佳篇。自非百里才，当道争揽挻。与君申交谊，其时当光宣。裘马恣清狂，承平且壮年。我请终童缨，君著祖生鞭。王室忽播荡，九庙沦腥膻。恸哭江海畔，塞向墐其廛。有时典朝衣，痛饮市上眠。高堂发如鹤，斗米青钱千。破书三十车，何以娱华颠。所处大略同，忠孝求两全。艰难忽十载，吴越各一天。君复博甘旨，我犹卧涯巅。泣血告三恨，声其闻重泉。有鹤吊于庭，风雪闭一椽。布衣种梅花，天寒守墓田。出处虽殊致，忧患所共怜。永叔晚事佛，苏晋清斋便。吏散鸟下阶，签室凝垆烟。冥然返其本，尘嚣理亦禅。去年今月日，迟我子猷船。观潮东南胜，信宿江城边。海门秋水盛，壁立飞楼前。相赏在清旷，弗乱以管弦。举酒风月白，君酌我扣舷。夜静梧竹绿，微言参灯传。蕉下本无鹿，火中原有莲。嗟余遭丧乱，道穷心益坚。已知无始来，物我皆不然。最上无所得，本性何待诠。今年今月日，抚景感事迁。宁知谢客儿，成佛在人先。天下方扰扰，达者宁流连。虽生已不辰，际时非嘉乾。大错入世法，曷贵寿如篯。太虚本无物，一切何有焉。苍苍望白云，悠悠观逝川。因君动百感，潸然出涕涟。
挽莲岑
作者：杨圻
朝代：清
体裁：联

先生以诗礼起家，是亦为政；后昆有气骨似父，无恨可知。
挽蔡廷干上将
作者：杨圻
朝代：清
体裁：联

将军本号楼船，杨仆威名钦海宇；相国好谈黄老，曹参清静见经纶。
挽袁励准
作者：杨圻
朝代：清
体裁：联

直庐供奉义熙年，当时学士承恩，怅靧面调羹，话到清平先堕泪；碧落归来元夜月，为问山河倒影，恐琼楼玉宇，依然高处不胜寒。
挽赵灵飞墓
作者：杨圻
朝代：清
体裁：联

风雨葬芳菲，问今日何时，岂有文章吊倾国；山河惊破碎，感当年旧事，也留名字满人间。
挽钟逊庵广生
作者：杨圻
朝代：清
体裁：联

诗卷渡昆嵛，季子生还，恨回日楼台，犹是丁年非甲帐；浮名共辽海，幼安已矣，料招魂华表，依稀城郭况人民。
挽陆文端公师
作者：杨圻
朝代：清
体裁：五言排律

当代兴亡史，千秋一二人。始终臣节尽，患难帝恩真。太白孤虚旺，钩陈宿卫屯。楚歌闻梦泽，蜀魄叫天津。不忍千家哭，能回四海春。孤忠明去就，少主独尊亲。玉马趋无地，铜仙泣有因。凄凉温室树，寂寞凤池鳞。未遂东归志，长为北面身。何心乞骸骨，犹得近星辰。烛冷经筵席，诗寒曲水滨。天衣中夜湿，史笔后人申。雪岭悲知己，丹山誉绝伦。有恩量玉尺，无地接珠尘。鹤吊丁威宅，琴亡子敬宾。三吴诸父老，皓素一沾巾。
挽陈公达定中
作者：杨圻
朝代：清
体裁：联

豪气忆元龙，客死他乡，身后是非谁管得；穷途哀庾信，埋愁何地，眼前宇宙我无言。
挽陈散原先生·其一
作者：杨圻
朝代：清
体裁：五言律诗

高行柴桑客，清名山谷翁。以文垂宇宙，无酒论英雄。百药多仙寿，知章有道风。匡庐云万壑，茅屋此山中。
挽陈散原先生·其三
作者：杨圻
朝代：清
体裁：五言律诗

同是开元客，流离天宝间。白鹭猿鹤冷，长揖谢匡山。故老琴樽盛，清游宫囿閒。江山文藻地，举国唱刀环。
挽陈散原先生·其二
作者：杨圻
朝代：清
体裁：五言律诗

白鹿松叶气，黄龙钟磬音。看山增画势，听水洗琴心。客去和天谈，涛成落华深。孤高出天地，终老下东林。
挽陈散原先生·其五
作者：杨圻
朝代：清
体裁：五言律诗

国破西风里，门前凄柳丝。一篇和水淡，万象夕阳移。哭寝兵间少，还家身后迟。岁寒松柏性，苍翠若为期。
挽陈散原先生·其六
作者：杨圻
朝代：清
体裁：五言律诗

不有厉风节，何由立懦顽。大名真富贵，奇福是清閒。落日山无路，清笳月满关。此时更何地，吊者莫颓颜。
挽陈散原先生·其四
作者：杨圻
朝代：清
体裁：五言律诗

五载徙京阙，追欢文酒娱。赏花都在苑，膏雨已随车。和韵新刑律，编年旧宪书。不须岩壑里，岸帻混樵渔。
挽陈散原老人
作者：杨圻
朝代：清
体裁：联

是为吾辈所宗，斯世斯人，合以寒泉荐秋菊；报道先生去也，今年今日，不留冷眼看残棋。
挽陈琛，时使奉军独立四十六旅旅长，因救援不力致使奉军富双英兵败被俘而被少帅处决
作者：杨圻
朝代：清
体裁：古风

天地鉴余心，同为流言悲蔡叔；江山还汉室，敢因家事罪淮阴！
挽陈韬老太傅
作者：杨圻
朝代：清
体裁：联

餐秋菊之落英，樽洒偶然成万古；览遗文而流涕，江山无限看残棋。
挽雷季和参事
作者：杨圻
朝代：清
体裁：联

以法学重当地，难弟难兄，轼辙齐名好风度；其凶问死非命，此时此地，乱离托足欲无言。
挽顾许夫人
作者：杨圻
朝代：清
体裁：联

肠断怯空房，词客都从潘岳例；难忘搜尽箧，清门永忆蕙丛贤。
挽顾鹤逸·其一
作者：杨圻
朝代：清
体裁：七言绝句

猿啼鹤怨山人去，冷落丹青吊虎头。秋色淡来无处所，有谁收拾上西楼。
挽顾鹤逸·其二
作者：杨圻
朝代：清
体裁：七言绝句

吴郡溪山罨画真，放翁团扇好风神。小园重过题诗处，满壁沧洲不见人。
捣练子
作者：杨圻
朝代：清
体裁：词

偎绿醉，倚红眠。别院亭台闻管弦。蝙蝠飞来春月暗，落花无影过鞦韆。
捣练子
作者：杨圻
朝代：清
体裁：词

无限怨，倚帘栊。屏外莺声细雨中。故国桃花开落尽，閒随流水出吴宫。
排云殿设孝钦皇后画像望之如四十许人图为美国克女士所绘时后七十馀矣·其一
作者：杨圻
朝代：清
体裁：七言绝句

蓬莱正殿对仙山，环佩归来缥缈间。王母楼居三十载，至今鱼鸟识天颜。
排云殿设孝钦皇后画像望之如四十许人图为美国克女士所绘时后七十馀矣·其二
作者：杨圻
朝代：清
体裁：七言绝句

寂寞金镮掩碧峰，殿前清露滴杉松。玉阶秋叶无人扫，山鸟穿窗窥御容。
排云门楼殿高寒幽鸟相逐松萝欲暝
作者：杨圻
朝代：清
体裁：五言律诗

巍巍翠微里，窈窈深房深。云露明春色，松篁闭夕阴。上方花雨落，点滴闻幽岑。隔水金铺寂，传声锁钥音。
携妻子看飞瀑
作者：杨圻
朝代：清
体裁：五言律诗

画楼依瀑布，当户两山分。龙气知潭静，猿声隔水闻。疏帘时带雨，清簟欲生云。煮茗劳红袖，溪山伴少君。
摸鱼儿·和吕碧城女士重游瑞士暮春樱花之作
作者：杨圻
朝代：清
体裁：词

驻雕轮、踏莎裙屐，今番芳径重印。海天吹坠衣光处，祇有莺花能认。閒昼静。正帘捲红云，梦暖诗犹冷。溪山烟暝。算开到将离，啼残归去，去住两无准。东风外，又见韶华明靓。芳菲都付金粉。遥知拾翠楼台遍，况是栏干无尽。应回省。正破碎山河，绿皱红初褪。迷津未忍。问花里秦人，水边渔父，知否再来恨。
攘夷颂
作者：杨圻
朝代：清
体裁：四言诗

伏羲之宇，会稽南山。禹召诸侯，国生仁贤。执玉万国，太平机关。天锡玄圭，南己大安。讽德颂功，湛露之欢。赫諠君子，天之所予。四方归德，众英集聚。甲兵充庭，式库军府。以告成功，一统为主。民受大福，增荣益誉。宗邑赖德，欢欣鼓舞。鸟兽无礼，诡谲争强。酋贼擅役，来弊我邦。伪言妄语，家受其殃。大口宣舌，养虎收狼。乱我政事，燔我金汤。灭顶忧凶，还自贼伤。海隅辽右，天之舆府。南至东辽，戎狄蹲踞。失利后时，坏梁折柱。山陵四塞，遏我径路。民失其居，犬吠其主。箕子所保，孤竹之墟。蜂虿之国，入我室居。非我族类，思我故初。膏壤肥泽，消散无馀。鼠聚生怪，长舌如斧。江淮河汉，众利所聚。言之南国，犯历险阻。使我忧聋，六龙俱怒。秦为虎狼，长城既立。车倾盖亡，群虎入邑。凿山通道，移居安宅。鹰鹯之殃，不得安息。弓弩满野，造恶作凶。民怨愁苦，商困无功。解释倒悬，莫适我从。政衰弊极，本立不固。虎狼结谋，相与𧫛语。仪秦机言，蹠桀并处。但作昼伏，日走月步。河伯大呼，津不得渡。公怀大忧，阴失阳伏。九登十涉，五岳四渎。秉钺执殳，四诛不服。兴师征讨，转徙穫福。弓矢斯张，虏豹禽越。雷霆所击，邦人喜悦。巨蛇大鰌，战于国郊。拘制笼槛，意常欲逃。陷入深渊，民困无聊。履泥足滞，不得动摇。秦晋大邦，复瞻六合。夷吾郑侨，翱翔外国。丹书之信，振翅奋翼。逍遥嘉功，来归温室。嵩岳岱宗，尊严其中。功加四海，头如飞逢。冠带垂裳，兆如飞龙。宾于四门，营室紫宫。主人胜客，吉日车攻。四夷宾服，信义大隆。鼓鼙除贼，虽塞复通。追奔逐北，与福喜逢。握斗运枢，安居北辰。劳我君子，旋乾转坤。安宁如故，文德在身。销兵铸耜，积功累仁。今岁受福，福我生民。
放船偕霞客
作者：杨圻
朝代：清
体裁：七言绝句

门前花草满汀洲，波上乘船花亦流。日午醉归杨柳岸，黄鹂千百啼红楼。
敝庐
作者：杨圻
朝代：清
体裁：五言律诗

世乱有诗癖，家贫无戒心。放船皆日落，闭户独春阴。客去琴书乱，犬眠花木深。敝庐在城市，幽僻似山林。
散衙
作者：杨圻
朝代：清
体裁：五言律诗

散衙闲昼静，砖影绿阴交。一阵鸟上下，几枝花动摇。青春宜醒醉，白日混渔樵。斗米千钱贵，何时惯折腰。
散衙归山众客必至妇自治酒食日以为常
作者：杨圻
朝代：清
体裁：五言律诗

鸟下吏人散，停车水木边。夕阳閒洗马，新月乱鸣蝉。烧灶山中竹，煎茶屋后泉。殊方能健饭，调护觉妻贤。
敬跋伯祖濠叟公墨迹后
作者：杨圻
朝代：清
体裁：古风

元明以降篆者少，五百年间谁压倒。国朝惟有濠叟公，邓公完白称二老。公书通神天下知，子孙安敢赞一辞。岂无馀子称笔力，汗流籍湜神已疲。此书当日寄我祖，我父受之赐我守。煌煌真气扑眉宇，何况手泽为人后。忆公作书必先酒，光绪之初我尚幼。松醪满盎墨满斗，大笔如林插左右。须眉如雪飞巨肘，一见惊喜不敢走。三十年来云烟过，兼金一帧家家摩。大江南北争搜罗，安得真迹如许多。今对此书更悲泣，王祖装池王考笔。王祖王考非人间，空窗开卷墨光湿，嗟嗟人兮人兮不如物。
新嘉坡感怀·其一
作者：杨圻
朝代：清
体裁：五言律诗

北户通舟楫，南州洗甲兵。过秋山更绿，入夕海生明。绝岛花争发，殊方鸟乱鸣。黄门来载宝，踪迹亦堪惊。
新嘉坡感怀·其三
作者：杨圻
朝代：清
体裁：五言律诗

逐队文身俗，蛮奴杂兽蹄。种椰烧火炭，割橡挂绳梯。云暖眠猿树，花明浴象溪。臣佗恩泽少，化外失鲸鲵。
新嘉坡感怀·其二
作者：杨圻
朝代：清
体裁：五言律诗

徐福求仙日，张骞得马年。天心开远服，国语满南躔。夜雨关山笛，春星江海船。珠崖偏罢弃，今古事茫然。
新嘉坡感怀·其四
作者：杨圻
朝代：清
体裁：五言律诗

邦危犹裸逐，国小亦君臣。山是四时绿，花为终岁春。何年功不世，此地古无人。日夕诸星出，犹知望北辰。
新居
作者：杨圻
朝代：清
体裁：五言律诗

一楼抱江海，所向接烟萝。捲幔山围屋，登舟马渡河。老年阿世少，天性得春多。日晚寻泉脉，新茶试碧螺。
新居山楼雨后夕兴
作者：杨圻
朝代：清
体裁：五言律诗

美睡觉凉簟，泠泠秋水湾。太空洗亦净，方寸坐来閒。繁火明江雨，高窗见海山。荡胸无一物，得意莽苍间。
新居早起
作者：杨圻
朝代：清
体裁：五言律诗

素懒今何爽，新居喜悦深。广庭闻鸟语，晓日在花林。洒扫能增健，儿童亦解吟。地名谀致富，季子岂多金。
新居梅花盛开去冬移植也喜赋·其一
作者：杨圻
朝代：清
体裁：七言律诗

林逋宅里春如海，煮酒烧灯冰雪间。万事看来皆俗品，一生难得住家山。此君静爱妻孥伴，昨夜醉归风月閒。且喜藏身香雪里，湖光岚翠绕柴关。
新居梅花盛开去冬移植也喜赋·其二
作者：杨圻
朝代：清
体裁：七言律诗

先生合共梅花住，欲赋梅花感昔今。修到诗人真百姓，谁能壮岁在山林。幽禽睡处茶烟起，明月照来松雪深。閒与瘦妻动春酌，夜阑烧烛为清吟。
新居雪夜登翠微楼
作者：杨圻
朝代：清
体裁：五言律诗

玉轴牙签里，悠然意兴赊。水楼烧甲煎，雪夜画梅花。翻下思亲泪，频添广厦嗟。天寒更岁暮，贫贱莫辞家。
新新我友项子所眷也携以见过向余索诗为缀二绝赠之·其一
作者：杨圻
朝代：清
体裁：七言绝句

明眸粲粲揾红绡，云母屏前翠袖飘。一曲清歌花雨里，项王霸气为卿消。
新新我友项子所眷也携以见过向余索诗为缀二绝赠之·其二
作者：杨圻
朝代：清
体裁：七言绝句

酒光花气夜氤氲，欲向樽前索紫云。红粉两行齐俯首，前身我是杜司勋。
新月
作者：杨圻
朝代：清
体裁：七言绝句

上来新月照娟娟，绝磴松萝入暮烟。题湿翠微无处所，朗吟直欲写青天。
新秋
作者：杨圻
朝代：清
体裁：五言律诗

既雨清月出，萧然秋意长。教儿读周易，灯火水天凉。夜泛东湖里，时闻野藕香。静居息万虑，现在即羲皇。
新移牡丹著花如斗喜赋
作者：杨圻
朝代：清
体裁：七言绝句

春来意兴足为欢，煮酒朝朝看牡丹。未到花开防俗客，自书篆字斲栏杆。
旅港久病风痹医药奇昂力弗能求治忍苦而已
作者：杨圻
朝代：清
体裁：古风

江南斗米价万钱，海南药饵黄金千。老夫数米弗求艾，蹙额讳病倏二年。自非富贵何能病，尽有流亡相为怜。明年此日家何处，万水千山耸一肩。
无题·其一
作者：杨圻
朝代：清
体裁：七言绝句

锦绣韶华足怨嗟，玉人踪迹在天涯。将离开后当归发，三月中旬已著花。
无题·其七
作者：杨圻
朝代：清
体裁：七言绝句

别时非易见时难，昨夜星辰带笑看。见说江南好风色，樱桃入市尚春寒。
无题·其三
作者：杨圻
朝代：清
体裁：七言绝句

花外铜龙一滴迟，芙蓉双枕印胭脂。夜来中酒思清饮，手拭晶盘擘荔枝。
无题·其九
作者：杨圻
朝代：清
体裁：七言绝句

吴盐堆雪水精盘，梅子青青软齿酸。不脱江南名士气，玉人纤手煮云团。
无题·其二
作者：杨圻
朝代：清
体裁：七言绝句

秾妆明艳淡妆清，漫怨王孙薄倖名。疗妒不须教避面，自开綵网放仓庚。
无题·其五
作者：杨圻
朝代：清
体裁：七言绝句

为经小别转温存，各诉相思两断魂。我醉欲眠君莫去，满楼江月不开门。
无题·其八
作者：杨圻
朝代：清
体裁：七言绝句

良宵苦短易天明，夏始春馀枕簟清。浓睡觉来江岸午，楼阴惊梦数声莺。
无题·其六
作者：杨圻
朝代：清
体裁：七言绝句

蔷薇时节试单衣，纤指亲裁比瘦肥。别后沈腰量不得，为谁憔悴不胜围。
无题·其四
作者：杨圻
朝代：清
体裁：七言绝句

明珰翠羽犹嫌重，舞罢平阳气力微。不御扶风新样锦，汉宫旷世五铢衣。
日夕
作者：杨圻
朝代：清
体裁：五言律诗

鸣橹烟波合，前洲芦荻喧。溪光没画骨，山色醒诗魂。几处红莲落，兼之白鹭翻。断桥灯火外，人语辨孤村。
日夕过湖岸
作者：杨圻
朝代：清
体裁：五言律诗

波暗疑无路，前村是若耶。暮蝉新月岸，芳杜野人家。隔水见灯火，登舟闻藕花。少年沽酒处，记取石矶斜。
日晚登上方看夕照
作者：杨圻
朝代：清
体裁：七言绝句

年来仗策事清游，倚遍江南寺寺楼。今日身閒如杜牧，一麾江海不胜愁。
日暮喜诸弟见过
作者：杨圻
朝代：清
体裁：五言律诗

有意便相过，到门迎送稀。乱山新月出，疏雨暮蝉微。宇宙从心定，年华逐事非。暂时宽礼数，跣足解絺衣。
日落
作者：杨圻
朝代：清
体裁：五言律诗

日落湖阴晚，溪光上古原。渔樵归极浦，烟火乱孤村。市近常沽酒，山寒早闭门。可怜飞动意，招隐一销魂。
早春
作者：杨圻
朝代：清
体裁：五言律诗

敢拟陶公宅，烟笼柳满堤。春游逢细雨，早起听新鹂。香稻白于玉，红梅瘦似妻。平生拘束少，有句不须题。
早春乡思·其一
作者：杨圻
朝代：清
体裁：七言绝句

春来有客怅天涯，春在天涯人在家。晴日烘帘梳洗暖，绕床十六树梅花。
早春乡思·其二
作者：杨圻
朝代：清
体裁：七言绝句

南窗池暖水仙肥，此日春光满绣帏。料得拔钗坐花影，拨开春雪种当归。
早春感怀
作者：杨圻
朝代：清
体裁：五言律诗

怅卧忆江国，探幽思旧醅。新朝生白发，故宅放寒梅。松上雪时落，山中人不来。清宵谁与饮，独坐亦悠哉。
早春遣兴
作者：杨圻
朝代：清
体裁：五言律诗

雪消波渐绿，山近觉寒微。胜地在乡里，清流多布衣。浮名因懒得，生意共春归。只爱独游好，邦人相见稀。
早朝诗和略园相国
作者：杨圻
朝代：清
体裁：七言律诗

汉皇宫殿拂星河，天仗遥开入大罗。三海恩波仙浪静，九门春色晓云多。翠微日出开金锁，紫陌人来响玉珂。诸将已教封万户，八方喜报息兵戈。
早朝诗和略园相国
作者：杨圻
朝代：清

漠皇宫殿拂星河，天仗遥开入大罗。三海恩波仙浪静，九门春色晓云多。翠微日出开金锁，紫陌人来响玉珂。诸将已教封万户，八方喜报息兵戈。
早秋感怀赠友
作者：杨圻
朝代：清
体裁：五言律诗

幽绝南塘路，何如锦里前。芰荷喧暮雨，灯火上湖天。世难身多病，秋阴客好眠。时无孔文举，谁识正平贤。
早行
作者：杨圻
朝代：清
体裁：七言绝句

野月窥人红叶间，一肩行李出柴关。谁怜马背雕鞍重，愁梦多于淮上山。
早起
作者：杨圻
朝代：清
体裁：七言绝句

平明啼鸟满山家，童子开门扫落花。落尽閒花春未老，西栏初放牡丹芽。
昆明湖晓起波平如镜乘舟渡湖西山晓翠浅深无尽
作者：杨圻
朝代：清
体裁：七言绝句

晓入春松露气清，翠微幽鸟自飞鸣。归来犹似早朝罢，湖上灯衔残月明。
明诗伎张二乔墨兰小卷为张倬云题·其一
作者：杨圻
朝代：清
体裁：七言绝句

偶然十指画潇湘，露叶风枝怨恨长。垂死孤根移九畹，至今黄土有诗香。
明诗伎张二乔墨兰小卷为张倬云题·其二
作者：杨圻
朝代：清
体裁：七言绝句

绝代埋香怨奈何，南朝岂独吊横波。墓门新补红梅树，开到今年战血多。
昔感
作者：杨圻
朝代：清
体裁：五言律诗

昔感交州谪，今思儋耳行。海门春雨细，江路野花明。南国莺声早，殊方米价轻。韶光浓似酒，天末未休兵。
昔游诗柬寒云地山子敬
作者：杨圻
朝代：清
体裁：古风

黄昏大火流，蝙蝠飞绿院。蜡烟凝青空，相思君不见。去年今月夕，结侣宿海淀。疏雨湿红袖，小车隔花碾。高堂翠微里，列炬照苔茜。碧梧阴华省，绿云满凉簟。清月破扉入，兴发动欢忭。泛舟玉泉山，风漪乱松涧。鸣棹开水墙，星河皱一线。夜叩排云门，惊鹤出幽殿。清光溢渐台，明瑟起秋练。千灯入荷芰，睡破呼清宴。洗杯落天河，水响杂镮钏。从者进玉笛，和之清以怨。天下方扰扰，我辈独游宴。萧然割世网，风情海内羡。一榻窥万古，红妆捧书砚。彩笔画月难，诗心入秋健。高谈尚未已，纱窗晓星见。日月忽不居，陵谷未迁变。此乐成陈迹，游赏我所恋。夙昔骊山宫，少陵几掩面。
星洲山居雨晴烟月幽绝左子兴来作诗见赠奉答
作者：杨圻
朝代：清
体裁：五言律诗

溪里松梧绿，开楼风色晴。绕灯花影碎，到枕月光清。云在山犹暗，雨残江忽明。幽居茶当酒，良夜若为情。
星洲山池晓起
作者：杨圻
朝代：清
体裁：五言律诗

残月坠蘋末，开门渡水行。湖莲朝露重，岸柳晓蝉清。虚壁生云气，春江入海声。山中幽鸟乱，百啭不知名。
星洲春感·其一
作者：杨圻
朝代：清
体裁：七言绝句

数点家山万里春，珠崖南去暗伤神。可怜日近长安远，草暖云昏不见人。
星洲春感·其二
作者：杨圻
朝代：清
体裁：七言绝句

沧洲水草近黄昏，片片帆樯出海门。还向海山望东北，风生日落是中原。
星洲春晚赠霞客
作者：杨圻
朝代：清
体裁：五言律诗

椎髻梁鸿妇，何须买黛螺。乡心花鸟晚，春色海天多。雨里烧茶灶，风前织钓蓑。愿随夫婿贱，不复喜听珂。
星洲水原秋望
作者：杨圻
朝代：清
体裁：古风

天然佳山水，人力好台榭。鸟飞春镜中，人来绿松下。夕阳满西南，秋色谁知者。
星洲清游诗·其一
作者：杨圻
朝代：清
体裁：七言绝句

看潮归去海西头，枕簟清凉水国秋。铁笛一声烟吐月，百花深处海山楼。
星洲清游诗·其三
作者：杨圻
朝代：清
体裁：七言绝句

越王宫殿拂云霄，日晚春寒酒力销。一半夕阳灯火里，满楼红袖看江潮。
星洲清游诗·其二
作者：杨圻
朝代：清
体裁：七言绝句

碧山归马去如龙，海上斜阳动暮钟。数尽千车谁第一，七香轮子五花骢。
星洲清游诗·其四
作者：杨圻
朝代：清
体裁：七言绝句

雕龙一例笑屠龙，漫向人前气似虹。宋玉年来知好色，可怜茅屋有惊鸿。
春夜宴诸将于小迷楼闻河北诸军转战已克京师·其一
作者：杨圻
朝代：清
体裁：七言绝句

南国佳人曳绣裾，江关丝竹好春初。官军夜报收京阙，红袖擎灯草捷书。
春夜宴诸将于小迷楼闻河北诸军转战已克京师·其三
作者：杨圻
朝代：清
体裁：七言绝句

百战中原万马趋，当筵诸将醉中呼。相公已缚淮西贼，博得红妆一笑无。
春夜宴诸将于小迷楼闻河北诸军转战已克京师·其二
作者：杨圻
朝代：清
体裁：七言绝句

荆襄幕府自清华，扫尽千军更扫花。赢得诗名满吴楚，一春纸贵为陈家。
春夜舞席送人有感
作者：杨圻
朝代：清
体裁：五言律诗

风雨落花夜，秦娥伤别筵。繁弦亡国后，红泪美人前。笳鼓从军曲，江山下水船。芳春罗绮尽，踯躅若为怜。
春季赛马冒雨游沪天明到曹渡雨晴矣
作者：杨圻
朝代：清
体裁：七言律诗

吴淞楼阁晓云堆，万户阴阴桃李开。昨夜扁舟江雨细，上游春水落花来。柘枝已暗听鹂馆，草色初明戏马台。莫负中年况佳节，东风白袷自徘徊。
春恨
作者：杨圻
朝代：清
体裁：七言绝句

客里春光暗自嗟，清明万里正思家。棠梨不解伤亡国，断井颓垣自发花。
春感
作者：杨圻
朝代：清
体裁：五言律诗

山郡雨微落，春江花乱流。王孙行不得，兵马在荆州。美酒从官送，新诗与妇谋。登高休望远，恐见海西头。
春感
作者：杨圻
朝代：清
体裁：五言律诗

春山捲帘幔，风日弄岩姿。酒价花开后，莺声客到时。七洲烟水绿，五岭艳阳迟。悼怛异方乐，晶盘红荔枝。
春日为踏青之游时长岳战事再得再失
作者：杨圻
朝代：清
体裁：五言律诗

岸上归人急，清游到日斜。春阴生细雨，流水送飞花。兵马忽无已，男儿何以家。村翁远朝市，独乐不知嗟。
春日乘舟海上泛游星洲六十里夜分归山
作者：杨圻
朝代：清
体裁：五言律诗

月出春潮上，千帆过洞庭。江筵花漠漠，夜市海溟溟。客鬓灯前白，家山枕上青。瑶琴弹不得，恐有水仙听。
春日二乔墓偕霞客踏青·其一
作者：杨圻
朝代：清
体裁：七言绝句

草暗花浓吊绮罗，岳阳风土有诗歌。君山相对二妃墓，此地香魂姊妹多。
春日二乔墓偕霞客踏青·其二
作者：杨圻
朝代：清
体裁：七言绝句

建业江东夫婿功，春深铜雀笑奸雄。而今草绿巴邱岸，满眼青山似邺中。
春日养病
作者：杨圻
朝代：清
体裁：五言律诗

南窗明似雪，春日最迟迟。入定无人觉，观心有我知。鹤归云起处，花放客来时。昔健今何惫，扶持杖一枝。
春日喜客来游园即事
作者：杨圻
朝代：清
体裁：五言律诗

桃花杨柳里，风水绕朱栏。午岸游人密，春山幽鸟欢。与妻谋酒食，教子出杯盘。物我欣相值，开轩一尽欢。
春日山居杂诗
作者：杨圻
朝代：清
体裁：古风

乱离逢海角，悲喜各倾觞。涧落见灯影，雨微闻酒香。年貌殊今昔，亲朋半死生。平生惟不忍，物我一多情。
春日山居杂诗·其一
作者：杨圻
朝代：清
体裁：五言律诗

云木雨中绿，幽居红荔村。野禽多绝调，山草亦蟠根。屋后花为市，庭前石当门。日长山昼静，独坐一清魂。
春日山居杂诗·其三
作者：杨圻
朝代：清
体裁：五言律诗

北土居堪念，西山游可思。离宫春水上，游客落花时。见月猿啼急，听江雁过迟。自怜三月半，又及荔枝期。
春日山居杂诗·其二
作者：杨圻
朝代：清
体裁：五言律诗

山间风日美，楼阁尽芳邻。力健宜行乐，诗清可谷神。流亡明日事，老病过来人。久与无怀合，浑忘物我身。
春日山居自喜
作者：杨圻
朝代：清
体裁：五言律诗

五溪春已热，花鸟满幽山。得意一身静，向人终日閒。谷神云亦定，隐几翠微间。坐看江波远，前川飞白鹇。
春日山游憩野寺
作者：杨圻
朝代：清
体裁：五言律诗

停午小山热，开门百药香。青禽时响谷，野蝶上踰墙。春色满幽殿，花飞支遁床。不知人世事，但觉日初长。
春日归思
作者：杨圻
朝代：清
体裁：五言律诗

大江春浩渺，舟楫意如何。望水思南国，听莺感太和。人情归雁急，世事劫棋多。芳草惊心绿，东风初渡河。
春日忆石花林故园
作者：杨圻
朝代：清
体裁：五言律诗

小园千万里，春暖念荆扉。香气晓花发，庭墀清雨微。每当风物美，宇宙一忘机。红树青帘舫，先生胡不归。
春日早起溪上閒步·其一
作者：杨圻
朝代：清
体裁：五言律诗

兴来常早起，初日照晴波。花草东风慢，门庭幽鸟多。诗情随意好，天性与春和。洒扫听鹂馆，良朋早晚过。
春日早起溪上閒步·其二
作者：杨圻
朝代：清
体裁：五言律诗

方春爱群物，林卧喜闻莺。早起入花木，鸣琴风日清。儿童多怡悦，鱼鸟亦忘情。乐意如芳草，从今次第生。
春日杂感·其一
作者：杨圻
朝代：清
体裁：七言绝句

春来花鸟满柴荆，三亩南塘半面城。潘岳閒居无老母，看花肠断是清明。
春日杂感·其三
作者：杨圻
朝代：清
体裁：七言绝句

摩诘园林花未残，寇公家计总艰难。江南田赋今非昔，典却春衣买牡丹。
春日杂感·其二
作者：杨圻
朝代：清
体裁：七言绝句

隔溪幽犬吠柴门，帘捲茶烟花满园。月夜自来非俗客，山妻亲扫绿萝轩。